
Ivana 
Brlić-Mažuranić 


Ogulin, 18. IV. 1874. 
- Zagreb, 21. IX. 1938. 


Ivana Brlić-Mažuranić već je više od stotinu godina 
među najglasovitijim hrvatskim  pripovjedačima. 
Njena dva najvažnija djela, zbirka bajki Priče iz dav- 
nine (1916.) i roman Čudnovate zgode šegrta Hlapića 
(1913.) vremenom nisu nimalo izgubili svoj sjaj i 
vrijednost. 





Za života je dva puta predložena za Nobelovu nagradu, i prva je žena primljena u 
članstvo Jugoslavenske akademije znanosti i umjetnosti (danas HAZU), kao dopisni član 
(1937.). Pisala je i druge bajke (Trgovac Nav, Priča o Zorku Bistrozorkom i o Sreći, 
Djevojčica i neman i dr.), pjesme, pripovijetke, basne u stihovima (Ezop i žabe, Dvije koze, 
Pas i vuk i dr.) eseje, poučne zgode u stihovima (njena Dječja čitanka o zdravlju s ilustra- 
cijama Vladimira Kirina iz 1927. najstarija je zasad pronađena slikovnica hrvatskih 
autora). Napisala je povijesni roman o zamjeniku kralja indijske pokrajine i kraljevine 
Gudžerat kojega su Turci, dok je bio dijete, ugrabili iz Hrvatske i prodali ga kao roba u 
Carigradu (Jaša Dalmatin, potkralj Gudžerata). 


Ivana Mažuranić rodila se u Ogulinu, 18. travnja 1874. godine, u uglednoj hrvatskoj 
obitelji. Hrvatski ban i pjesnik Ivan Mažuranić po kojemu je dobila ime, bio joj je djed. Tu 
su još i pisci Fran i Matija Mažuranić. Baka joj je bila sestra pjesnika Dimitrija Demetra. 


Obitelj Mažuranić u Ivaninom djetinjstvu često se selila, iz Ogulina u Karlovac, po- 
tom u Jastrebarsko i Zagreb. Ivana se školovala uglavnom kod kuće, tj. privatno, i to 
uglavnom na francuskom jeziku. Već sa devet godina napisala je dvije pjesme na francu- 
skom jeziku, Ma Croatie, i Le bonheur (Moja Hrvatska i Sreća). Duboko je se dojmio bora- 
vak u Ogulinu kad je imala šest i dvanaest godina. Gledajući izbliza planinu Klek nad 
Ogulinom, slušala je priče o vješticama i divovima koji se tamo sastaju. U Ogulinu je napi- 
sala i svoju prvu pjesmu na hrvatskome jeziku, Zvijezdi moje domovine. Ovladala je i dru- 
gim jezicima, pa je čitala i na njemačkom, ruskom i engleskom jeziku. Jako ju je veselilo 
što je imala slobodu pri izboru lektire. Smatrala je to vrlo dragocjenim. Za narodne 
predaje, pjesme i običaje oduševio ju je djedov brat Matija Mažuranić, putopisac, kod 
kojega je bila prvi puta na moru, u Novom Vinodolskom. Očev bratić Fran Mažuranić, 

koji se proslavio kratkim zaokruženim pričicama s naslovom Lišće, potaknuo ju je da 
počne redovito pisati dnevnik. 


Ivana se na svoj osamnaesti rođendan, prema želji roditelja, udala za Vatroslava 
Brlića i otputovala u Slavonski Brod. U Zagrebu je do tada živjela okružena kazališnim i 
drugim kulturnim događajima, kod kuće pod velikim utjecajem svoga djeda kojega je 
vrlo voljela i koji joj je usadio jak osjećaj dužnosti prema obitelji i domovini. Obitelj Brlić, 
u koju je ušla udajom za odvjetnika i diplomata Vatroslava Brlića, obilovala je umjetni- 
cima, jezikoslovcima i kulturnim radnicima. Otac njenoga supruga Andrija Torkvat Brlić 
bio je tajnik bana Jelačića i prijatelj biskupa Strossmayera, te upravitelj njegovih imanja 
u Đakovu. S dolaskom u Slavonski Brod, ušla je u još jednu uglednu hrvatsku obitelj, s 
jednom od najbogatijih privatnih knjižnica na tim prostorima. Knjige i rijetke spise, 
vrijedna pisma sakupili su posebice otac i stric njenoga supruga, na različitim jezicima. 
Ipak, prvih desetak godina nakon udaje Ivana nije imala vremena za pisanje svojih djela i 
proučavanje ove knjižnice, jer je postala majka mnogobrojne djece. Rodila je Nadu 
(1893.), Ivana (1894.), Zoru (1897.), Zdenku (1899.), a sinovi Vladimir (1895.) i Nikola 
(1902.) umrli su ubrzo nakon poroda. K tome je trebala voditi veliko kućanstvo, kao 
supruga uglednog Brođanina uključiti se u društveni život grada, pomagati u održavanju 
velikog vinograda i ljetnikovca Brlićevac. Njega je zamislila i dala izgraditi njena svekrva, 
slikarica Franciska Daubachy Doljska Brlić. Čim su djeca malo odrasla, Ivana je počela 
pisati, prvenstveno za njih. U vlastitoj nakladi izišla joj je 1902. prva knjiga, zbirka pripo- 
vjedaka i pjesama Valjani i nevaljani, a 1905. zbirka kratkih priča i pjesama Škola i 
praznici. Godine 1912. objavljuje knjigu pjesama namijenjenu odraslima, pod naslovom 
Slike. Tu je knjigu posebice voljela. Sljedeće godine u Brlićevcu napisat će Čudnovate 
zgode šegrta Hlapića, čime počinje njezina spisateljska slava. Njoj su posebice pridonijele 
pohvale i kritike tada uvaženih književnika Antuna Gustava Matoša, Antuna Branka 
Šimića i Dragutina Domjanića. Prije Priča iz davnine napisala je i Autobiografiju koju su 
od nje zatražili iz Jugoslavenske akademije znanosti i umjetnosti (1916.). Godinu dana 
kasnije, godine 1917., rodila je još jednu kćer, Nedjeljku (Nevu). Godine 1923. objavljena 
je Knjiga omladini (pripovijetke, pjesme, eseji i crtice). 

Priče iz davnine prevode se na engleski jezik i objavljuju kod uglednog londonskog 
nakladnika George Allen et Unwin 1924. godine, koji će se kasnije proslaviti kao izdavač 
djela J. R. R. Tolkiena. Zbirka je u Engleskoj doživjela velike pohvale. To će biti samo 
početak prevođenja ove knjige na strane jezike (češki, švedski, danski, slovenski, 
talijanski, mađarski, ruski, njemački, francuski i dr.) i Čudnovatih zgoda šegrta Hlapića 
(danski, češki, slovački, makedonski, španjolski - prijevod je objavljen u Čileu, slovenski, 
njemački, engleski i dr.). Treće izdanje Priča iz davnine izlazi 1926. godine s dvije nove 
priče, Lutonjica Toporko i devet župančića i Jagor. 

Godine 1930. objavljeno je u Hrvatskoj reviji njeno zapaženo predavanje Mir u duši, 
koje je održala na Dan mira, 11. studenoga 1929. Od 1935. živjela je ponovno u Zagrebu. 
Sređivala je i djelomice objavila građu iz obiteljskog arhiva, i popratila je svojim uvodom. 

Objavljuje i Jašu Dalmatina (1937.). Priču o tom dubrovačkom dječaku s prijelaza iz 15. u 
16. stoljeće pronašla je u povijesnim istraživanjima svoga oca. 

U godini svoje smrti 1938. pripremala je za tisak knjigu Srce od licitara, izbor pje- 
sama i pripovjedaka koje su već prije bile objavljivane, ali je ta knjiga izašla iz tiska iza 
njezine smrti. Ivana Brlić-Mažuranić umrla je u Zagrebu 21. rujna 1938. Pokopana je u 
obiteljskoj grobnici u arkadama na Mirogoju u Zagrebu. 


Posthumno, godine 1943. objavljena je knjiga Basne i bajke, u kojoj su objavljena 
djela pronađena u rukopisima i ranije objavljena u časopisima. Godine 2010. objavljena 
je knjiga Ivaninih dnevničkih zapisa što ih je vodila od 1888. do svojih zaruka, Dobro 
jutro, svijete! Dnevnički zapisi 1888.-1891. Priredila ju je Sanja Lovrenčić, autorica 
biografskog romana U potrazi za Ivanom (2006.) na osnovu koje je nastao istoimeni 
dokumentarni film Nane Šojlev, koji istražuje njenu duhovnost, privatni i spisateljski 
život (2008.). Jasna Ažman uredila je knjigu pod nazivom Brodski spomenari Ivane Brlić- 
Mažuranić, koja je prvi puta izašla 2008. godine. Pod uredništvom Vinka Brešića 
objavljeno je pet kritičkih svezaka Sabranih djela Ivane Brlić-Mažuranić: Romani (2010.), 
Bajke i basne (2011.) Pjesme i priče (2012.), Članci i zapisci Dnevnici, memoari, molitve, 
putni i drugi zapisi (2013.), Bibliografija — izdanja djela i literatura o Ivani Brlić- 
Mažuranić 1903.-2014.(2015.) Cilj je bio objaviti djela Ivane Brlić-Mažuranić prema 
rukopisnoj ostavštini, onako kako ih je ona zamislila i napisala, a ne onako kako su ih 
izmijenili redaktori i izdavači tijekom vremena. 


Ivana Brlić-Mažuranić utječe na književni rad suvremenih pisaca za djecu, a pose- 
bice na opus Snježane Grković-Janović koja njeguje ljepotu izričaja i ritmičnost rečenice. 
Svojevrsni tematski i stilski nastavak Priča iz davnine jest Grkovićkin roman-bajka 
Striborovim stazama (1997.). 


kk 


Čudnovate zgode šegrta Hlapića, Pripovijest za malu djecu - tako je ovo djelo nazvala 
velika hrvatska spisateljica Ivana Brlić-Mažuranić. Prvi puta je tiskano 1913. godine. Lik 
malog postolarskog šegrta Hlapića većina djece ne poznaje do odlaska u školu. Poznaju 
Hlapića miša i druge životinjske likove iz animiranog filma Milana Blažekovića i produk- 
cijske kuće Croatia film (1997.). Međutim, Ivanin dječak Hlapić je u mnogo čemu 
drugačiji, a i animirana priča drugačija je od pisane. Stoga je važno upoznati se s izvor- 
nim romanom Ivane Brlić-Mažuranić. 

Bio je Hlapić i te kakav dječak! Malen kao lakat, veseo kao ptica, hrabar kao Kralje- 
vić Marko, mudar kao knjiga, a dobar kao sunce. Tako govori o njemu Ivana. Imala je ona 
prilike vidjeti mnoge postolarske šegrte sa svog balkona u Slavonskom Brodu, koji gleda 
na glavni gradski trg. Tamo su se održavali sajmovi, a dolazio je i jedan mali opančarski 
pomoćnik - budući postolar. Zajedno s većim drugom nosio je opanke (seosku obuću od 

kože) na štapu. Kako je on bio puno manji, opanci su stalno klizili prema njegovoj glavi. 
Nije to smetalo dječaka da se, uvijek nasmijan, vedro posveti svome poslu. Možda je taj 
dječak bio nadahnuće Ivani Brlić-Mažuranić, ili dječak kojega je vidjela u svom vinogra- 
du kod ljetnikovca Brlićevac, koji je pomagao vezivati lozu, a učio je za postolara. 
Svakako, Ivana je susretala puno obrtnika i njihovih šegrta. To se vidi i iz njezine knjige. 
Naći će se u knjizi košaraši, opančari, postolari, mljekari. Primjerice, mljekari su sve do 
sedamdesetih godina dvadesetoga stoljeća nosili svako jutro mlijeko u grad. Činili su to 
uz pomoć kola koje su vukli konji. Neki su mlijeko u velikim kantama nosili na glavi i 
pješačili iz svojih mjesta do grada, samo da bi ga prodali. Jedna od najljepših epizoda ove 
knjige odvija se upravo u gradu sa starim mljekarom. Ima i svoj nastavak na kraju, kad 
se radnja raspliće. 


Čudnovate zgode šegrta Hlapića Ivana je napisala u Brlićevcu, i posvetila ga svome 
šestogodišnjem nećaku Hristi Nestoroffu, sestrinom sinu. Tamo je najviše voljela 
ljetovati, promatrati teleskopom zvijezde i smišljati priče. U rascvaloj i razlistanoj 
prirodi svog vinograda jako se dobro osjećala. Stoga ni Hlapić, nastao u tako vedrom 
okruženju, iako je bio bez roditelja i kod lošega gazde, nije mogao biti neveseo i očajan. 
Njegov optimizam i dobra volja da se razumno rješavaju prepreke prelaze nekako u sve 
likove ove knjige. Neki puta mijenjaju se i oni zli. Zamijetit ćete koliko poslovica i izreka 
izgovara Ivana Brlić-Mažuranić kroz usta svojih likova, a i kao pripovjedačica. Upućuje 
riječi ponekad čitatelju, a i liku u knjizi. Kao da želi razgovarati i s jednim i s drugim. Ovaj 
razgovorni stil posebno je dojmljiv jer nema dugačkih opisa. Govori se kratko i jednos- 
tavno. To nije slučaj u drugom njenom genijalnom djelu, Pričama iz davnine, gdje je stili 
opet posve nov i drugačiji. To je zbog toga što je Priče iz davnine Ivana pisala iz drugači- 
jih razloga i u drugim okolnostima, i nisu namijenjene samo djeci. 

Zamijetit ćete da je način života likova drugačiji u Čudnovatim zgodama šegrta Hla- 
pića negoli danas. Knjiga je napisana s početka dvadesetog stoljeća, a govori o događaji- 
ma koji su još stariji. Tada je naša zemlja bila u sklopu Austro-Ugarske Monarhije, nije 
bilo industrijske proizvodnje i nisu se sva djeca školovala. Hlapić i Gita kreću se uglav- 
nom ravničarskim predjelima, sličnim Slavoniji ili Podravini. Svaki dan donosi im neku 
napetu pustolovinu, a sve zajedno isprepliću se u konačnoj, najvećoj. Na Hlapićevom i 
Gitinom putu nisu samo ljudi,već i životinje, drage djeci. To su pas Bundaš, papiga, guske, 
konj Sokol, magarac. Knjiga veliča vrline kojima trebamo težiti iznad svega, a to su: 
iskrenost, hrabrost, mudrost, milosrđe i ljubav prema svemu što je živo, poštenje. 


U vrijeme kad je Ivana Brlić-Mažuranić pisala o svome Hlapiću, nije to bio prvi ro- 
man napisan za djecu u Hrvatskoj. Već su postojale tri »podvrste dječjeg romana« 
(prema B. Majhutu). Jedna o siročadi - djeci bez roditelja i obitelji, druga pustolovna, i 
treća o doživljajima dječjih (dječačkih) skupina. Međutim, ni jedno od tih djela nije 
izdržalo »zub vremena« do danas kao Čudnovate zgode šegrta Hlapića. Ivana Brlić- 
Mažuranić spretno je spojila sve dotadašnje odlike hrvatskog romana za djecu u posve 
novi oblik. Na Hlapićevu putu naći će se i dječja družina (ne samo dječačka!), i svakojaka 
pustolovina, i dosta djece koja nemaju jednoga ili oba roditelja. Svemu tome pristupila je 

na posve novi način. Ponekad se ova priča može učiniti i kao bajka, jer Hlapić, kao u 
bajci, odlazi u svijet zbog nevolje i određenog cilja, putuje sedam dana i noći kao u nekoj 
bajci, pronalazi majstorovu izgubljenu kćer, svoj dom i na kraju osniva sretnu obitelj. 
Neki istraživači zato smatraju da se ovo djelo može smatrati kombinacijom stvarne i 
bajkovite priče. Dovode ga u raznolike veze s romanima o Kekecu ]. Vandota, ili s Heidi J. 
Spyri. Oboje književnika veličaju valjan odnos prema prirodi i iskrenost prema ljudima, 
njihovi likovi izrazito su karakterni i mudri u postupcima. Kritika (Frangeš) je pronašla 
veze Šegrta Hlapića s tradicijom pikarskog romana, odnosno popularnog pustolovnog 
romana nalik viteškom nastalog u Španjolskoj u XVI. stoljeću, ali čiji glavni junak nije 
vitez nego skitnica običnog podrijetla. 


Roman je preveden na danski, češki, slovački, slovenski, makedonski, njemački, 
engleski, španjolski i druge jezike. Pored animirane verzije Milana Blažekovića s 
mišolikim likovima iz 1997. godine, po ovom je romanu godine 2013. snimljen i igrani 
film u režiji Silvija Petranovića, jedan od najgledanijih hrvatskih dječjih filmova svih 
vremena. 


dr. sc.Diana Zalar 

Prije čitanja... 


Na portalu e-Lektire za ovo djelo pripremili smo 
videomamac i audiomamac. Pogledajte ih ili 
poslušajte! 


Zamislite dječaka koji je: 


Malen kao lakat, veseo kao ptica, hrabar kao Kraljević 
Marko, mudar kao knjiga, a dobar kao sunce. 


O takvom dječaku čitat ćete u ovome romanu. 


Njegovo je ime Hlapić i bio je šegrt. Zato su ga zvali 
šegrt Hlapić. 


Što znači riječ šegrt? 

U vrijeme u kojem je Hlapić živio, nisu sva djeca išla u 
školu. 

Možete li zamisliti kakvo je djetinjstvo bez školovanja? 
Mislite li da je lakše ili teže? 


Što su ta djeca radila umjesto odlaska u školu? 

Malim čitateljima 


Ovo je povijest o čudnovatu putovanju šegrta Hlapića. 

Hlapić je bio malen kao lakat, veseo kao ptica, hrabar kao Kraljević Marko, mudar 
kao knjiga, a dobar kao sunce. A jer je bio takav, zato je srećno isplivao iz mnogih 
neprilika. 

Hlapićevo putovanje bilo je isprva tako lako kao dječja igrarija, pa će čitatelji na 
početku ove knjige reći: »Što će Hlapiću tolika mudrost i tolika hrabrost na ovako laku 
putovanju? Zar on treba toliku hrabrost da povede upregnutog magarca na uzdi? Ili 
treba svoju mudrost da traži izgubljene guske?« 

No poslije je Hlapićevo putovanje bivalo sve teže i opasnije, kako to već češće biva. 
Pa kad čitatelji ugledaju maloga Hlapića u velikoj pogibelji i teškim neprilikama, reći će 
oni: »Zaista je dobro učinio Hlapić što je za svaku sigurnost ponesao sa sobom puno 
dobrote, mudrosti i hrabrosti kad se u ranu zoru otputio u svijet.« 


Pa upravo zato svršilo se na koncu sve onako kako je najbolje bilo. 


No zato ipak neka nitko ne pobjegne od svoje kuće. Nikomu nije tako zlo kako je bi- 
lo Hlapiću kod majstora Mrkonje, a Bog zna bi li svaki bio takve sreće na svom putu kao 
Hlapić. Čudit ćete se ionako, da se i po njega sve tako dobro svršilo. 


Sjednite dakle na prag i čitajte! 

Kod Majstora Mrkonje 


I. 
Šegrt Hlapić 


Bio je neki mali postolarski šegrt, koji nije imao ni oca ni majke. Zvao se Hlapić. 

Hlapić je bio još malen kao lakat, a veseo kao ptica. Cijeli je dan sjedio u poderanim 
hlačama i crvenoj košulji na malom postolarskom stocu, koji je imao tri noge, i cijeli je 
dan zabijao klince u čizme i šivao cipele. Cijeli je dan fućkao i pjevao kod posla. 

Hlapićev gospodar zvao se majstor Mrkonja, a bio je zao i strašan. Tako je bio velik 
da mu je glava sezala do stropa u njihovoj maloj sobi. Imao je kuštravu kosu kao lav, a 
duge brkove do ramena. Njegov glas bio je tako jak i krupan kao u medvjeda. 


Majstoru Mrkonji dogodila se jedanput u životu velika žalost i nesreća, pa je odon- 
da bio vrlo tvrda srca. Kakva se nesreća dogodila majstoru Mrkonji, to će se istom mno- 
go kasnije iz ove knjige saznati. 


Majstor Mrkonja bio je dakle tvrda srca i vrlo nepravedan, pa je psovao i vikao na 
Hlapića kad god je bio zlovoljan. 

Majstorica je bila jako dobra. I njoj se dogodila ista žalost kao i majstoru Mrkonji. 
No ona je od toga doba postala još bolja i imala je vrlo dobro srce. Hlapića je jako voljela. 


Ali se i ona bojala majstora Mrkonje. Kad god bi nosila Hlapiću svježa kruha, uvijek 
ga je skrivala pod pregaču da majstor ne vidi, jer je majstor zapovjedio da se Hlapiću 
daje onaj tvrdi i stari kruh, a majstorica je znala da Hlapić rado jede meki krušac. 

Hlapić je imao samo jedne poderane hlače i još jedne, koje mu je majstorica načini- 
la od zelenoga sukna. To je sukno ostalo od majstorove zelene pregače, pa je majstor 
zapovjedio svojoj ženi da načini od toga Hlapiću hlače. Hlapić je imao u tim hlačama tako 
zelene noge kao zelena žaba, pa ih nije rado nosio, jer su mu se drugi šegrti rugali. 
Majstor Mrkonja je zapovjedio da ih mora nositi u nedjelju. Hlapić je bio uvijek dobre 
volje, pa kad je vidio da mora nositi te hlače, počeo se i sam šaliti. Kreketao je »kre-kre« 
kao žaba kad god je obukao zelene hlače. 

Kad su vidjeli drugi šegrti da se Hlapić šali, nijesu mu se više rugali, nego su se igra- 
li s njime u nedjelju i vrlo su ga voljeli. Samo majstor Mrkonja nije smio vidjeti da se 
Hlapić igra, jer bi ga on odmah otjerao kući. 

Tako je živio Hlapić kod majstora Mrkonje i nije mu bilo dobro. Ali on bi bio ipak 
Bog zna kako dugo tamo ostao da se nije dogodilo nešto što je Hlapića odveć ražalostilo. 


II. 


52 
m 


Cizmice 


Neki bogati gospodin naručio je kod majstora Mrkonje čizmice za svoga malog sina. 


Čizme su bile vrlo lijepe. Njihove sare sjajile su se kao sunce. Sam Hlapić zabijao je 
klince u te čizme. No kad je gospodin došao sa svojim sinom po čizme i kad je sin obuo 
čizme, bile su one na nesreću pretijesne. Zato gospodin nije htio čizme uzeti niti platiti, 
pa se majstor Mrkonja popravdao s njim. Gospodin uza sve to nije htio uzeti i platiti 
čizme. 

Kad je onaj gospodin otišao, počne majstor Mrkonja bješnjeti i vikati na Hlapića: 

»Ti si, nevaljalče, to skrivio! Ti lijenštino! Ti ništarijo! Ti si kriv, da su čizme tijes- 
ne!« Strašno je vikao Mrkonja. Onda uhvati one čizmice i izbije Hlapića sa čizmicama po 
leđima. To je bilo odviše nepravedno, jer je majstor sam krojio čizme, pa Hlapić nije bio 
kriv, što su bile pretijesne. No kad je majstor Mrkonja bio ljutit, onda nije znao što je 
pravo, a što krivo. 

On dakle izbije Hlapića čizmicama po leđima, baci čizme u kut i reče svojoj ženi: 
»Sjutra ćeš ih u vatru baciti. Ne ću više da vidim tih čizama.« Onda se okrene kao lav 
prema Hlapiću i zagrozi mu se svojom velikom šakom i gromkim glasom: »Čizme će 
izgorjeti, ali ti ćeš mi, lijenštino, još platiti za njih.« To je značilo, da će Hlapić još dobiti 
batina radi tih čizama. 

Kad je Hlapić navečer toga dana išao spavati, nije on ni fućkao ni pjevao kao obič- 
no, nego je nešto razmišljao. 

Hlapić je spavao u kuhinji na podu kraj štednjaka. Tamo je imao jednu tvrdu slam- 
njaču, poderan gunj i komadić svijeće utaknut u jednom krumpiru, jer nije imao svijeć- 
njaka. 

Legne dakle Hlapić na svoju slamnjaču, ugasne svijeću koja je još malo virila iz 
krumpira i počne razmišljati. Mislio je Hlapić, mislio, a onda odluči da će u noći pobjeći 
od majstora Mrkonje i da će otići u svijet. Premda to nije bilo tako lako, a bilo je i 
pogibeljno, ipak je Hlapić to izveo. Što god šegrt može da zamisli, to može i izvesti. 

HI. 
Bijeg 


U noći, kad je već sve tvrdo spavalo, ustane Hlapić. Oko njega bilo je tamno kao u zatvo- 
renoj škatulji. 

Tiho kao miš izađe Hlapić iz kuhinje i uvuče se u radionicu. Tu je bila crna noć kao 
u zatvorenoj škatulji. Kad je Hlapić zapalio žigicu, počelo je po podu na sve strane nešto 
šuškati, pucketati i bježati. To su bili miševi, koji su po noći griskali kožu. No Hlapić se 
nije osvrtao na njih, jer je imao još puno posla, da se pripravi za putovanje. 

Najprije uzme Hlapić komad stare hartije i veliku postolarsku olovku. Onda sjedne 
na svoj mali stolac s tri noge i počne pisati pismo: 


Vi ste htjeli baciti u oganj čizmice. Meni je to žao, pa idem u svijet, da ih razgazim. Onda ne 
će biti pretijesne. Budite bolji s Vašim drugim šegrtom. Dajte mu više juhe i mekši kruh. 
Čizme ću Vam vratiti. 


Hlapić 


To je Hlapić vrlo dugo pisao jer nije bio baš osobito vješt u pisanju. Njegova slova bila su 
velika i grbava kao kruške. 


Kad je Hlapić svršio to pismo, onda ustane vrlo tiho i prikopča pismo na pregaču 
majstorovu, koja je visjela na zidu. Zatim sjedne i počne pisati drugo pismo: 


Draga gospojo! 
Hvala Vam na Vašoj dobroti. Ja idem u svijet. Mislit ću na Vas i pomagat ću svakomu, 
kao što ste i Vi meni pomagali. 


Vaš Hlapić 


Onda opet ustane tiho i prikopča to pismo na pregaču majstoričinu. Majstoričina pregača 
visjela je također na zidu. 

Zatim uzme Hlapić svoju crvenu kožnatu torbu i počne u nju trpati što mu je treba- 
lo za putovanje. Najprije metne unutra komad kruha i komad slanine. To je bila njegova 
večera od jučer; jer je Hlapić bio jučer žalostan, pa nije mogao večerati. 

U torbu metne jedan modar rubac, pa jedno šilo, malo dretve i nekoliko komadića 
kože. Hlapić je, naime, bio pravi mali postolar, a postolar ne može da bude bez šila i 
dretve, kao ni vojnik bez puške. Zatim metne u torbu još svoj mali noži bila je puna. 


Kad je to bilo gotovo, počeo se Hlapić odijevati za put. 

Najprije uzme s klina svoje zelene hlače i obuče ih. Malo da nije zakreketao kad ih 
je obukao, tako je bio naučan na tu šalu! No morao je šutjeti kao miš, da se ne probudi 
majstor Mrkonja, koji je spavao u drugoj sobi. 

Zatim uzme Hlapić konac i pokrpa lakat na svojoj crvenoj košulji, pa je obuče. Iz ku- 
ta uzme i one krasne čizmice, radi kojih je jučer dobio batina. 

Hlapić malo da nije zazviždao od veselja kad je obukao čizmice, tako su mu krasno 
stajale! No dakako da ni zviždati nije smio, jer bi se majstor probudio! Zatim je Hlapić 
htio uzeti svoju kapu. No ona je bila sasvim poderana i zaprljana. 

Zato Hlapić uze komad sjajne kože, koja je ostala od čizmica i sašije od te kože ši- 
roku vrvcu oko kape. Lako je njemu bilo šivati kožu kad je bio postolar! 

Kapa se sada sjajila kao sunce i Hlapić je metne na glavu. 

Tako je Hlapić bio gotov za putovanje. Imao je na sebi zelene hlače, crvenu košulju, 
krasne čizmice, sjajnu kapu i crvenu torbu preko ramena. 

Izgledao je kao general nekakve čudnovate vojske! 

Onda se odšulja Hlapić tiho, posve tiho iz radionice u dvorište. 

Na dvorištu bio je svezan pas Bundaš. Hlapić i Bundaš bili su veliki prijatelji, zato 
Hlapić i nije išao sada k njemu, jer je znao, da će za njim cviljeti. A Hlapiću je i onako bilo 
teško i žao ostaviti Bundaša. 

Baš kad je Hlapić izašao na dvorište i razmišljao bi li išao zagrliti Bundaša, počne 
majstor Mrkonja u sobi kašljati. Majstor je samo u snu kašljao. Greblo ga je u vratu, jer je 
jučer odveć na Hlapića vikao. Kad je Hlapić čuo da majstor kašlje, bilo mu je strašno. 
Uplašio se, jer je mislio da se majstor Mrkonja probudio: »Bježi sad, Hlapiću, što brže 
možeš«, reče on sam sebi. 

Brzo se provuče napolje kroz velika kućna vrata, koja srećom nisu bila zaključana, i 
bio je na ulici. 

Na ulici je bio još crn mrak. Kuće su izgledale velike do neba, a Hlapić je išao po uli- 
ci vrlo žurno. Nigdje nije bilo nikoga; svi su ljudi još spavali. 


Tako je pobjegao Hlapić od majstora Mrkonje. 

Prvi dan putovanja 


I. 
Mali mljekar 


Išao je Hlapić, išao po mraku vrlo dugim ulicama, jer je grad bio velik. Već je bio prošao 
toliko ulica da ga majstor Mrkonja više ne bi mogao naći. 

Još uvijek je išao Hlapić, a onda je počeo svitati dan, pa nije bilo više tako tamno. U 
posljednjoj ulici grada susretne Hlapić jednoga starca, koji je na malim kolima i na 
malom magarcu dovezao mnogo posuda s mlijekom u grad. 


Kola i magarac bili su vrlo lijepi, ali siromah starac bio je slab i pogrbljen. 

Starac je s kolima stao pred jednom trokatnom kućom, koja je bila tako visoka da je 
na najviše njezine prozore još uvijek mjesec gledao. 

Kad je starac s magarcem stao pred kućom, uhvati on jednu posudu punu mlijeka i 
htjede je odnijeti u kuću. No kako je bio slab, potepe se na prvoj stubi, te malo da nije 
pao. Počne jadikovati i sjedne na stube pred kućom. 


Uto dođe Hlapić u zelenim hlačama i crvenoj košulji, skrasnim čizmicama i sjajnom 
kapom. Kad ga je starac vidio, tako se začudi, da je prestao jadikovati. 


»Dajte, djede, ja ću vam ponijeti mlijeko u kuću«, reče Hlapić. 
»A otkuda si ti?« upita djed čudnoga Hlapića. 


Hlapić nije rado pripovijedao o majstoru Mrkonji, pa zato reče: »Ja sam šegrt Hla- 
pić. Šalje me car da njegovu sinu razgazim čizme, i ako treba kome pomoći u njegovu 
carstvu, da mu pomognem.« 


Starac je znao da se Hlapić šali, ali mu se tako svidio, da je prestao jadikovati, pače 
se i nasmijao. 


»U koji kat treba odnijeti mlijeko?« upita Hlapić. 

»U treći kat«, reče starac. 

Hlapić je bio vrlo jak i uhvati tešku posudu, pa je odnese kao pero u kuću. 
Na stubama je bio još mrak. 


Dođe Hlapić s posudom u prvi, onda u drugi, pa konačno i u treći kat. Treći kat bio 
je tako visoko, da je tamo još mjesec gledao na prozore. 

Na stubama bilo je sasvim tamno, a u mraku je ležalo na stubama nešto sasvim cr- 
no. Samo su se dvije točke sjajile kao dvije crvene svijeće. To je bila dakako mačka, a 
njezine su se oči krijesile kao crvene svijeće. »O molim«, reče Hlapić mački, »ja sam već 
donio mlijeko, samo mi izvoli pokazati put.« 


Mačka digne veselo rep i potrči pred Hlapićem do jednih vratiju. 

Tu Hlapić potraži zvono i pozvoni. 

Sluškinja otključa vrata i otvori. 

Kad je vidjela šarenoga Hlapića, uplaši se sluškinja, vrisne u sav glas i pljesne ru- 
kama. Mačka se uplaši od njezinoga vriskanja, pa skoči Hlapiću na glavu, a s glave 
sluškinji na rame, i onda preko ramena pljus! ravno u lonac pun vode. 


Sad da je tko mogao vidjeti tu komediju! 

Mačka mijauče, voda štrca, lonac se kotrlja, Hlapić skače da ne smoči čizmice, a slu- 
škinja se smije tako jako, da se tresu stakla na prozorima. 

»0! O!« smijala se sluškinja, »kakvo si ti šareno čudovište? Jesi li papiga ili djetao ili 
tko si?« 

»Vi se varate, gospojice«, reče Hlapić. »Ja sam Hlapić i nosim vam mlijeko. Starac je 
slab, pa ne može po stubama. No bolje bi bilo da nijeste vikali.« 

Sluškinja se sad još više smijala. 

Zatim uzme od njega mlijeko, a kad je Hlapić s praznom posudom htio otići, uzme 
sluškinja svijeću i otprati ga po stubama dolje, jer joj se Hlapić svidio. 

»A zašto vi, gospojice, ne idete svaki dan sami po mlijeko dolje? Kad možete sad 
mene dolje pratiti, možete i sami po mlijeko«, reče Hlapić. »Starac je vrlo slab, pa ne 
može nositi mlijeko na treći kat.« 

Sluškinja se zasrami što se nije sama na to sjetila i obeća Hlapiću da će ići odsada 
svaki dan sama dolje po mlijeko. 

Hlapić pak obeća da će joj zato donijeti cvijeća s putovanja. 

Kad je Hlapić došao dolje na ulicu k starcu, umoli ga da mu dopusti i dalje raznositi 
mlijeko, jer su kola još bila puna. 

Starac to jedva dočeka, a Hlapić uhvati maloga magarca za uzde i počne raznositi 
mlijeko. Pametni magarac znao je sam u koju kuću treba nositi mlijeko i sam je stao 
svagdje pred kućnim vratima. Hlapić se veoma čudio, kako li je pametan magarac i 
upitao je starca, zašto ljudi tako pametnu životinju nazivaju magarcem ili oslom? 

Starac je bio doduše vrlo star, ali ipak nije znao odgovoriti Hlapiću na to pitanje. 

»Kad sam se rodio, već su magarci imali to ime«, reče starac. 

To Hlapiću nije bilo pravo i požalio je, što ne zna bolje pisati. »Da znadem bolje pi- 
sati, napisao bih jednu knjigu o tom, da se te pametne životinje okrste ljepšim imenom, a 
ime magarac ili osao, da se ostavi za one stvorove, koji ga zaslužuju«, reče Hlapić. 

Međutim se pametni magarac nije brinuo o tom kako ga ljudi nazivlju, niti o tom 
što govore Hlapić i starac o njem, nego je stao i nadalje pred onim vratima gdje je 
trebalo. 

Hlapić je svakiput uhvatio posudu s mlijekom i brzo kao vjetar trčao uza stube. 


Tako su kola bila začas prazna. Samo je ostala jedna mala posuda starcu za zajut- 
rak. 


Starac se zahvali dobromu Hlapiću i dade mu da se napije slatkoga mlijeka. Zatim 
ode starac s magarcem i sa svojim kolima dalje, a Hlapić ode svojim putem. 

Već je bio bijeli dan. 

Još malo je išao Hlapić, a onda izađe iz grada. I opet je još malo išao, pa nije bilo vi- 
še nijedne kuće, već samo velika polja, grmlje, drveće i dugačka cesta. Grad se više nije 
vidio. 

»Hvala Bogu«, reče Hlapić i sjedne pod jedno drvo. 


Bio je tako drjemovan, jer je u noći malo spavao. Zato metne crvenu torbu pod gla- 
vu i legne u duboku travu. 


Trava je bila mekana, ali je ipak bilo dosta tvrdo na njoj ležati. Ipak Hlapić usne 
slatko kao zec u travi. 


Neka samo spava. Glavna je stvar, da je majstor Mrkonja daleko - a još je glavnije 
da Hlapić ne zna koliko ga dobra, a koliko zla čeka na tom putu. 


Kad bi on to znao, ne bi tako mirno počivao. 


I. 
Velika se glava pokazuje u travi 


Hlapić je spavao vrlo dobro i dugo u travi. 

Kraj njega je po cesti prošlo mnogo kola, mnogo seljaka i seljakinja. Konji su toptali 
po cesti, ljudi razgovarali i vikali, kola su škripala, a guske, što su ih seljakinje nosile u 
grad, gakale su. 


Hlapić je spavao i nije baš ništa čuo, kao da ima bazgu u ušima. U visokoj travi nije 
ga nitko vidio. 
Tako je došlo i podne. Na cesti nije bilo već nikoga. 


Najedanput počne se Hlapić buditi. Čuje on, kako se nešto vuče po travi, kako se 
šunja i šunja. Sve bolje i bolje čuje, kako nešto tapka i tapka. A onda začuje već sasvim 
blizu sebe, kako netko teško diše i duva. 


To mu je bilo čudnovato. 

Hlapić je bio drjemovan, pa nije još dobro vidio ni čuo. Zato se htjede malo podići, 
da vidi što se to šunja i što to tapka u travi primičući se sve bliže i bliže k njemu. 

U taj čas pokaže se iz trave sasvim blizu Hlapiću jedna velika, kuštrava, žuta glava i 
isplazi naprama Hlapiću dugačak i crven jezik. 

To je bilo zbilja vrlo čudnovato i dosta strašno. Možda bi se tko drugi i uplašio. No 
Hlapić samo skoči i zagrli onu veliku kuštravu glavu! 

To je, naime, bio njegov dragi pas Bundaš. Bundaš je za Hlapićem utekao od maj- 
stora Mrkonje, i tako je dugo njušio i tražio i trčao, dok nije Hlapića našao. 

Bundaš počne svojim dugim crvenim jezikom lizati Hlapiću ruke, a Hlapić ga je ne- 
prestano grlio i grlio. 

»To je lijepo, dragi moj Bundašu!« govorio je Hlapić. 

Onda se od veselja počeše prebacivati i kotrljati po travi kao dvije lopte. Kad im je 
bilo toga već dosta, reče Hlapić: »No, a sada izvoli sjesti, pa ćemo objedovati.« 

Bundaš je bio tako veseo, da je samo skakao za muhama i skakavcima. 


Hlapić je sio na travu, izvadio iz torbe svoj kruh i slaninu i mali nož. Onda se pre- 
krstio, skinuo kapu i počeo jesti. Jedan komad slanine metao je sebi u usta, a drugi bacao 
Bundašu. Bundaš je svaki komad dočekao u uzduhu i u isti čas progutao. 

Zatim je odrezao Hlapić komad kruha sebi, a drugi bacio Bundašu. Ščap! učini Bun- 
daš i kruha više nije bilo! 

Tako su Hlapić i Bundaš dakako dosta brzo svršili objed, a onda ustali i pošli dalje 
na put. 

Bilo je vruće, a cesta je bila dugačka, bijela i prašna. 


II. 
Kuća s plavom zvijezdom 


Dugo su Hlapić i Bundaš veselo išli po cesti. No konačno su ih već počeli i tabani peći. 


Baš su došli do jedne male sirotinjske kućice. Kućica je bila okrpana i naherena, a 
imala je dva prozorčića. Dolje ispod prozorčića bila je narisana s plavom bojom velika 
zvijezda. Ta se zvijezda već izdaleka vidjela, pa je radi nje cijela kućica izgledala kao 
starica kad se smije. 


U kući je netko jako plakao. To je Hlapiću bilo žao i on se sjeti kako je rekao, da ide 
po svijetu da pomogne komu treba. Zato uniđe u kuću, da vidi, što se tamo dogodilo. 

U sobi je našao Hlapić jednoga dječaka, koji se zvao Marko i koji je sam sjedio na 
klupi i plakao. Bio je tako velik kao Hlapić, a plakao je, jer je izgubio na paši dvije guske. 
To dakako nije bila najveća nesreća, ali kako za koga! 

Marko nije imao oca, a njegova majka bila je siromašna, pa je zato Marko morao ja- 
ko paziti na guske, jer je svaka guska vrijedila četiri krune. 


Kad je Hlapić u zelenim hlačama, s crvenom košuljom i sjajnim čizmicama došao u 
sobu, Marko se tako začudio, da je širom otvorio usta i prestao plakati. 


»Zašto si tako jako plakao?« upitao je Hlapić Marka. 

»Izgubio sam na paši dvije guske«, odgovorio je Marko i počeo još jače plakati. 
»To nije ništa«, reče Hlapić. »Mi ćemo ih naći. Hajdemo ih tražiti.« 

Bundaš, Hlapić i Marko pođu tražiti guske. 


Blizu je bila jedna velika voda, kraj koje je Marko uvijek pasao guske, pa je sada od- 
veo do te vode Bundaša i Hlapića. Hlapić još nikada nije vidio tako velike vode jer je 
dosada uvijek živio u gradu. Oko vode bilo je puno grmlja, a daleko preko, kraj obale, 
rasle su šibe iz vode. 


Kad su došli tamo, počeo je Marko opet plakati. 

»Joj, joj! nikad ne ću naći svojih gusaka.« Marko je tako jako plakao da mu je Hlapić 
morao posuditi svoj plavi rubac iz torbe za brisanje suza. 

I Hlapiću se činilo da se ne mogu naći kraj tako velike vode dvije guske, koje su ta- 
ko male. No nije htio to reći da ne ražalosti Marka, već je počeo s njim tražiti guske po 
grmlju. Bundaš je dotle trčao, njušio i lajao oko njih sve jače i jače. 

Najedanput se zatrči kuštravi Bundaš i skoči u vodu te počne plivati preko one ve- 
like vode. 


»Bundaš! Bundaš!« zvao je Hlapić, ali Bundaš ne mari, samo trese glavom i pliva 
dalje na drugu stranu vode, pa se izgubi među šibama. 

Hlapić je već mislio, da je njegov Bundaš izgubljen. A da se Bundaš izgubio, zaista bi 
i Hlapić plakao! No Hlapić nije mogao sad plakati, jer je svoj rubac posudio Marku. A nije 
imao ni vremena da plače, jer se preko vode u granju čulo mahanje i lupanje krilima i 
glasno gakanje, pa još glasnije lajanje. To su dakako bile Markove guske, koje je Bundaš 
tražio i našao preko vode u grmlju. Tamo dakako ni Marko ni Hlapić ne bi nikad mogli 
doći. 

Marko je skakao od veselja kad je Bundaš počeo tjerati guske k njemu. Guske su 
plivale naprijed i otvarale širom kljun te srdito gakale. Bundaš je plivao za guskama, 
tjerao ih i isto tako srdito lajao. 


No sve se dobro svršilo i Bundaš srećno dotjera guske do Marka i Hlapića, pa izađe 
veselo iz vode. 

»Kako si ti pametan! Kad obogatim, kupit ću ti kobasicu za deset filira«, rekao je 
Hlapić Bundašu. 

Onda uhvati Marko jednu, a Hlapić drugu gusku, pa ih metnu pod pazuho i odu ku- 
ći. Bili su tako veseli, da su fićukali po putu kao kosovi. 


Dok su tako išli, reče Marko Hlapiću: 
»Alaj ima tvoj Bundaš veliku glavu!« 


»Zato i jest tako pametan«, reče Hlapić. »Da si ti imao tako veliku glavu, našao bi 
guske bez Bundaša!« 


Uto su došli k Markovoj kući. Markova majka bila je već kod kuće, pa je dopustila 
Hlapiću, da može kod njih spavati, jer je bila vrlo srećna što je Bundaš našao guske. Tako 
je Bundaš priskrbio Hlapiću prvo noćište. Već je bila večer, pa su Marko i Hlapić sjeli na 
veliki kamen pred kuću i dobili u šarenoj zdjelici žganaca s mlijekom i dvije velike 
drvene žlice. 


Dok su večerali, upita Hlapić Marka: 
»A tko je narisao onu plavu zvijezdu na kućici?!« 


»Ja«, odgovori Marko. »Kad je mati ličila sobu, uzeo sam boju, pa sam narisao zvije- 
zdu. Mislio sam da će moje guske poznati kućicu po zvijezdi. Ali sad vidim da je to 
badava bilo i da guske idu preko vode, bila ili ne bila zvijezda na kući.« 


No Hlapić je dobro upamtio tu plavu zvijezdu. I svaki, koji čita ovu knjigu, neka je 
upamti. To će mu trebati, kad dođu ozbiljni dani po Hlapića. 


Tako su razgovarali Marko i Hlapić i večerali, a onda je dobio i Bundaš žganaca. Za- 
tim odoše svi spavati. 


Dakako da Hlapić nije ni u sobi ni u postelji spavao, jer u kućici nije bilo za njega 
mjesta. 

Hlapić je spavao na štali. 

U dvorištu je, naime, bila jedna mala i stara staja, a na staji sijeno. 


Hlapić se morao penjati na tavan po ljestvama, a onda se morao uvući kroz jedan 
mali otvor na tavan. Kad je već bio na tavanu, okrene se Hlapić, pruži glavu kroz otvor i 
vikne: 


»Laku noć!« 


U dvorištu nije bilo više nikoga. Bila je crna noć, pa je dvorište izgledalo kao velika 
crna rupa. Gore na nebu bilo je toliko zvijezda koliko ih Hlapić još nikada nije vidio. 


Onda Hlapić izuje i obriše svoje krasne čizmice, pa legne u sijeno i zaspi. 
Pred štalom je spavao Bundaš, na štali je spavao Hlapić, a u štali je spavala jedna 
lijepa šarena krava. 


To je bio prvi dan Hlapićeva putovanja i srećno je prošao. Bog zna kako će mu biti 
drugi dan! 

Drugi dan putovanja 


I. 
Hlapić i kamenari 


Ujutro rano počeli su kokoti pjevati i guske gakati, počela je krava zvonjeti i počeo je 
Bundaš lajati i cviljeti, jer nije vidio Hlapića. 

To je bila takva halabuka, da se Hlapić probudio i mislio u prvi čas, da je u menaže- 
riji. Na selu je svako jutro takva halabuka kao u menažeriji, samo Hlapić toga dosad nije 
znao. 


Hlapić se dakle probudi, obuje čizmice i sađe s tavana po ljestvama. Zahvali se 
Markovoj majci, a ona mu dade veliki komad kruha i tri kuhana jaja na put. 

Hlapić i Bundaš odu dalje na put, i to je bilo jedino mirno prije podne što su ga oni 
proživjeli na svom putovanju. 

Išli su, naime, jedno vrijeme veselo i bez brige, a onda su došli do jednoga mjesta 
na cesti, gdje su sjedjeli ljudi s dugim čekićima i tukli kamen za cestu. Nekoji od tih ljudi 
imali su velike crne naočale, jer su se bojali da im koji kamenčić skoči u oko. Drugi nijesu 
imali naočale i nijesu se bojali, nego su veselo pjevali. 

Ti su se potonji Hlapiću većma svidjeli i k njima je on odmah sio da s njima pjeva. 
Hlapić je dobro poznao njihovu pjesmu, jer svi veseli ljudi jednako pjevaju. 

Kad su se već napjevali, upita Hlapić kamenare, da li je putnicima teško na putu? 
Kamenari su dakako dobro znali odgovoriti na to pitanje, jer oni uvijek sjede na cesti i 
vide svakoga putnika. 

Jedan kamenar odgovori Hlapiću: 

»Onomu, koji ima jake cipele, čvrste šake i pametnu glavu, dobro je na putu.« 

»A onomu, koji toga nema? upita Hlapić. 

»I onomu je dobro, jer mu i onako već u prvom selu dodija putovanje i krene kući«, 
odgovori kamenar. 

Nato se Hlapić digao da putuje dalje. No prije njegova odlaska još su se dobro nas- 
mijali jednoj zgodi. 


e-Lektire 


lektire.skole.hr 


Ivana Brlić-Mažuranić | Čudnovate zgode šegrta Hlapića 25 


Došlo je naime odnekud jedno sasvim malo šareno tele, koje je išlo, a da ni samo ni- 
je znalo kuda. Mali telići doduše idu, ali nikada ne znadu kuda. I upravo to malo šareno 
tele htjelo je, da se potuče s Hlapićem. Nagnulo je svoju šarenu glavu i poskočilo da udari 
Hlapića. 

»0! o! potucite se!« počeše se smijati kamenari, »upravo ste par!« 


»Jednako smo doduše veliki, ali nijesmo par!« odvrati Hlapić, nasmije se, zasuče 
rukave i potuče se sa šarenim teletom. 


Dva-tri puta se čulo: pljes! pljes! pa onda: tuka! tuka! Hlapić je udarao svojim čvrs- 
tim šakama, a tele svojom šarenom glavom. 

Tele poskoči dobro natrag da se jače zatrči na Hlapića. 

»0! o! samo se dobro zatrči!« vikne Hlapić teletu. 


Nato Hlapić odskoči nastranu, a tele, kako je nagnulo glavu tako potrči pokraj Hla- 
pića i - eto ti ga na! - skotrlja se naglavce u jarak kraj ceste kao bundeva. 


Hlapić je obim rukama pljeskao o koljena, tako se smijao, dok se tele koprcalo dolje 
u jarku. Kad se tele diglo na svoje tanke noge, podiglo je svoj šareni rep i pobjeglo na onu 
stranu, gdje se sjetilo, da mu je majka. 


Hlapić i kamenari gledali su za njim i smijali se. A onda odsuče Hlapić svoje crvene 
rukave i reče: 


»Ja sam već davno čitao u šoštarskom kalendaru: Gdje se lud s mudrim bije, tu jed- 
naka borba nije.« 


Nato se Hlapić oprosti od kamenara, a oni rekoše: 


»Putuj srećno! Tvoje su čizmice jake, a da imaš dobru glavu i čvrste šake, to smo 
sada vidjeli.« 


To je Hlapiću bilo milo čuti i on pođe dalje na put. 
Toga dana bila je velika omara, pa će sigurno uveče biti bljeskanja, kiše i grmljavi- 
ne. 


II. 
Crni čovjek 


Predvečer toga dana bio je Hlapić još uvijek na cesti. On je taj dan prošao već jedno selo, 
ali nije htio u njemu stati, jer je htio, da što dalje uteče od onoga grada gdje je bio majstor 
Mrkonja. 

Hodao je dakle Hlapić, hodao po cesti, ali predvečer počne najedanput duvati jak 
vjetar, počne bljeskati i grmjeti. Najprije je grmjelo izdaleka i slabo, a onda sve bliže i 
bliže i sve jače. 

Grmljavina je tutnjela kao da se željezna kola po nebu voze. Bundaš se bojao grm- 
ljavine i stisnuo se k Hlapiću. »To nije ništa«, reče Hlapić i pođe dalje. Onda bljesne još 
jače i začuje se strašan udarac groma u daljini. Bundaš se strese od straha, ali Hlapić 
reče: »I to nije ništa. Hajdemo dalje.« 


Morao je držati kapu, da mu je vjetar ne odnese, jer je silno duvao. Onda su došli 
tako crni oblaci, da je postalo gotovo tako tamno, kao u noći. Samo kad bi bljesnulo, 
vidjelo se cijelo nebo kao da vatra gori u njemu. 

Počela je padati kiša u krupnim kapljama. 

»Sada se moramo sakriti«, reče Hlapić, koji se najviše brinuo za svoje čizmice. Hla- 
pić je gledao oko sebe i nije znao, kuda bi se sakrili, jer je svuda bilo samo polje i drveće, 
a nigdje kuće ni čovjeka. 

Bilo je vrlo dobro, što su Bundaš i Hlapić bili zajedno. Više puta bio je pametniji 
Bundaš, a više puta Hlapić, pa su tako uvijek pomagali jedan drugomu. 


Ovaj put bio je Bundaš pametniji. Na cesti je bio most, a Bundaš počne vući Hlapića 
pod taj most. 


»Ti si uistinu pametan«, reče Hlapić Bundašu, i uvuče ga pod most. 

Kad se Hlapić počeo vući pod most, najedanput se uplaši. 

A tko se i ne bi začudio i uplašio! Pod mostom je sjedio neki čovjek u dugoj crnoj 
kabanici s poderanim šeširom na glavi. Bundaš počne strašno lajati na njega. Sad je opet 
Hlapić bio pametniji od Bundaša, jer je pravo mislio: treba uvijek biti ljubazan i uljudan! 

Zato zapovjedi Bundašu, da šuti, a on pozdravi čovjeka: 

»Dobar dan«, reče Hlapić. 

»Dobar dan«, odgovori čovjek: »Otkuda si ti ovamo došao?« 

»Napolju pada kiša, a meni je žao mojih čizama. Hoćete li dopustiti meni i Bundašu 
da ostanemo ovdje?« pitao je Hlapić. 

»Možeš ostati«, reče čovjek. »Ali ovdje nije baš jako lijepo.« 


Pod mostom je zbilja bilo tijesno i ružno. Tamo se nije moglo stajati, nego samo 


..1: SV 


Vjetar je strašno duvao, kiša je s tučom udarala po mostu kao da čekići tuku, a grm- 
ljavina je bila tako jaka, da se nije pod mostom moglo razgovarati, jer nije jedan drugoga 
čuo. 

Tako su Hlapić, Bundaš i taj čovjek čučali pod mostom. 


Bundaš je neprestano mrmljao na onoga čovjeka, a ni Hlapiću nije se baš sviđao. 
Hlapiću bi milije bilo da je bio sam s Bundašem pod mostom. 


Kiša je padala dugo, a grmjelo je još uvijek jednako. Već je bila večer. 

»Morat ćemo ovdje ove noći spavati«, reče onaj čovjek. 

Hlapić je vidio da čovjek ima pravo, jer je napolju lijevala kiša, pa se nije nikud mo- 
glo. 

Pod mostom bilo je slame, kao da je već netko ondje spavao. 

Hlapić razastre slamu i načini ležaj za sebe i onoga čovjeka. 


Onda izuje čizmice, obriše ih i metne kraj sebe. Torbu metne pod glavu i legne na 
slamu. 


Onaj se čovjek zamota u svoju kabanicu, pa i on legne na slamu. 
Hlapić rekne: »Laku noć«, a čovjek odvrati: »Laku noć.« 
Sad se Hlapić prekrsti naglas. 


A onda polako digne glavu, da vidi, hoće li se i onaj čovjek prekrstiti. No on se nije 
prekrstio, nego se samo okrenuo i počeo hrkati kao vuk. 


To se Hlapiću nije dopalo. Zato se još jedanput prekrsti, a onda zagrli Bundaša, jer 
mu je bilo malo zima pod mostom, pa mirno zaspi. 

To je bio drugi dan Hlapićeva putovanja. Baš jako ugodan nije bio, ali na svakom 
putovanju ima neprilika! A Hlapić se veselio kako će sjutra obući svoje čizmice i poći 
dalje u svijet. I tako je ipak veselo zaspao. 

Treći dan putovanja 


I. 
Velika žalost 


Tako su spavali pod mostom Bundaš, Hlapić i onaj čovjek u crnoj kabanici. U noći je 
najedanput Bundaš počeo mrmljati i lajati. Hlapić je bio jako drjemovan, pa zagrli 
Bundaša još jače i reče: 

»Šuti Bundaš!« Bundaš je na to zašutio i oni su dalje spavali. 

Kad je već bio dan, probudi se Hlapić. Odmah je vidio da onoga čovjeka u crnoj ka- 
banici više nema. Otišao je dok je Hlapić spavao. Hlapiću to baš nije žao bilo. On veselo 
ustane i htjede da obuje svoje čizme. 

No što je Hlapić sada vidio, bilo je strašno! Nema njegovih čizmica. Nema ih niti na 
slami, niti pod slamom. Nigdje ih nema! Nema ih, pa nema! Odnio ih onaj čovjek. 

»O Bože moj!« uzdahnuo je Hlapić, kad je vidio, da nema čizmica. Od žalosti je 
sklopio ruke i ostao jedan čas zamišljen. 


Svako bi dijete plakalo, da mu tko ukrade tako lijepe čizmice. Dakako da bi plakalo 
svako dijete, da ostane boso na veliku putu! 

No Hlapić nije plakao. On je jedan čas razmišljao, a onda je skočio na noge, zovnuo 
Bundaša i rekao: 

»Hajdemo, Bundašu, tražiti onoga čovjeka. Mi ćemo ga naći makar ga tražili deset 
godina i dobit ćemo čizme, pa da ih je objesio u sam carski dimnjak!« 

Tako je Hlapić pošao bos dalje na put da traži svoje čizmice. 

To je bio početak njegovih najčudnijih doživljaja. Nije bio lak posao tražiti sada či- 
zme. Ta zemlja je jako velika pa je na njoj puno takvih mjesta, na koja je mogao crni 
čovjek sakriti čizme. 

NI. 
Djevojčica na putu 


Išao je tako Hlapić, išao po cesti i razmišljao je tako kao da ide u četvrti razred pučke 
škole. Ali on nije išao u školu, nego je išao po svijetu tražiti svoje čizmice, a to je gotovo 
još i teže. 

Kad je Hlapić tako hodao već po sata, opazi pred sobom na cesti jednu lijepu malu 
djevojčicu. 

Djevojčica je imala spuštene kose, a na ramenu je nosila malu zelenu papigu. Išla je 
brzo, jer je i ona putovala. Zato je nosila u ruci svežanj povezan u crvenom rupcu. U 
svežnju su bile njezine haljine i rubenine, pa druge stvari. 


Ta je djevojčica bila iz jednoga cirkusa, a zvala se Gita. To je malo čudno ime, ali u 
cirkusu ima mnogo čudnih stvari. 

Hlapiću se Gita već izdaleka činila vrlo lijepa, jer je imala plavu opravicu sa srebr- 
nom vrvcom opšivenu. Opravica je doduše bila dosta poderana, ali ništa zato! Gita je 
imala i bijele cipele sa zlatnom kopčom. I cipele su bile dosta stare i pokrpane, ali i opet 
ništa zato! Gita se Hlapiću ipak jako lijepa učinila, pa se požurio, da je stigne. 

»Dobro jutro!« reče Hlapić, kad je došao do Gite. Ali pomislite, kako li se začudio, 
kad mjesto Gite odgovori njezina papiga: 

»Dobro jutro! Dobro jutro! Dobro jutro!« 

Tri puta rekla je papiga »dobro jutro«. Bila je tako brbljava da bi osam dana nepre- 
stano govorila »dobro jutro«, da je nije Gita primila za kljun. Zatim počnu Gita i Hlapić 
razgovarati. 

Gita je Hlapiću pripovijedala da ju je njezin gospodar ostavio u jednom selu, jer je 
bila bolesna. Gospodar je otišao s cirkusom dalje preko dva sela i jednoga grada u treće 
selo i rekao je Giti da dođe za njim, kad ozdravi. 

»Sada putujem pješice u treće selo«, reče Gita. »To je vrlo daleko i dosadno.« 

»I ja putujem«, reče Hlapić, »hajdemo zajedno.« 

»Hajdemo«, reče Gita. »Ja sam vrlo žalosna. Jutros mi je netko ukrao na cesti škatu- 
lju dok sam išla na zdenac, da se napijem vode. U škatulji sam imala svašta, i moje zlatne 
naušnice bile su unutra.« 

»A meni je netko ukrao čizmice«, reče Hlapić. »Nemoj se žalostiti. Naći ćemo i nau- 
šnice i čizmice. Hajdemo samo dalje.« 

»Hajdemo«, reče opet Gita, »ali sam jako gladna!« 

»Bože moj«, mislio je Hlapić, »teško je s djevojčicama! Malo prije bila je žalosna, a 
sada je opet gladna.« 


Ipak se Gita sve većma sviđala Hlapiću, pa zato reče on na glas: 

»Naći ćemo već u selu posla, pa onda nećemo biti gladni. A kakav posao ti umiješ 
raditi, da se možemo ponuditi kakvom seljaku u službu?« 


To je pitao Hlapić, a Gita odgovori ponosno: 
»O0, ja znadem svašta! Znam jahati, znam stajati na konju, znam skakati kroz obruč, 


znam se loptati s dvanaest jabuka najedanput, mogu zgristi najdeblju staklenu čašu, a i 
pojesti je i još svašta takva znam, što se radi u cirkusu.« 


Sada se Hlapić počeo tako jako smijati, da vi sebi to ne možete ni zamisliti! Tako se 
smijao, da mu je s glave kapa pala. 


»Ovo sve, što ti znaš, ne će nam baš mnogo koristiti u nijednoj službi. Ako se budeš 
loptala s jabukama, pa grizla i gutala čaše, onda te neće nijedan seljak u službu primiti!« 
rekao je Hlapić. 

Gita se na to rasrdila. Ali Hlapić joj dade posljednji komadić kruha iz torbe, a zatim 
pođu svi skupa dalje na put da traže posla u selu. S jedne strane išao je Hlapić, a s druge 
strane Gita, a u sredini Bundaš. Giti na ramenu bila je papiga. To je bilo vrlo šareno i 
čudno društvo na cesti. 


HI. 
Na sjenokoši 


Hlapić je tako lijepo zviždao putem, da su svi skupa stupali oštro i brzo kao vojnici. Zato 
su brzo i došli u prvo selo. 


Tamo je jedan gospodar kosio sijeno i imao je mnogo težaka. 

Hlapić priđe gospodaru i upita ga: 

» Trebate li dobrih težaka?« 

Gospodar se začudi, jer su Hlapić i Gita bili tako maleni i šareni, i jer su imali papi- 
gu i psa. 

»A zašto ste vi dobri težaci?« upita ih gospodar. 

»Zato, jer ništa ne znamo, a rado bismo sve naučili«, odgovorio je Hlapić. 

Gospodaru se svidio taj odgovor i premda još nije imao takvih težaka, kao što su bi- 
li Gita i Hlapić, to ih je ipak primio u posao i rekao im da prevrću pokošenu travu. On je 
imao mnogo težaka, da što brže posuši sijeno. 

Težaci su baš jeli zajutrak, pa su dali Giti i Hlapiću slanine i kruha. 

A kad su se najeli, odu svi na posao. Papigu i svoj svežanj metnula je Gita na jednu 
granu. 

Hlapić i Gita dobili su u ruke velike drvene vile i morali su okretati sijeno i slagati 
ga na kupove. 

Hlapić je bio vrlo jak i spretan i radio je odmah taj posao tako vješto, da je sijeno 
sve frcalo oko njega kao perje. 

No Gita je bila lijena pri poslu. Njoj je bilo dosadno raditi, jer u cirkusu nije naučila 
nikakav ozbiljan posao. 

Ona je dakle dva, tri puta mahnula vilama, složila je nekakav nahereni kupić sijena 
i odmah sjela na njega. 

»Hlapiću, meni je vruće«, rekla je najprije Gita. Ali Hlapić nije slušao, već je dalje 
radio. 

»Hlapiću, ja sam opet gladna«, rekla je malo poslije Gita. 

Hlapić nije opet ništa odgovorio, nego je radio. On je tako lijepo slagao sijeno, kao 
duhan u škatulju, i načinio je već tri visoka kupa, kao tri tornja. Gita se pak još većma 
ljutila, što Hlapić ne odgovara, a bilo joj je i onako sve dosadnije raditi. 

Počela je zato najprije srdito mahati vilama, pa ih je prebila. Zatim je počela grepsti 
grabljama tako ljutito po travi, da su odmah ispala tri zupca iz njih. Napokon je počela od 
srditosti miješati suhu i svježu travu zajedno, kao da je kaša u loncu. Kad je to vidio 
gospodar, pomislio je: 

»Ja ne trebam takvoga težaka! Tko ne radi, ne treba ni da jede.« 

Zatim je podigao sa zemlje dugačku šibu i pošao je prema Giti, da je otjera s posla. 
Tako uvijek čine seljaci sa svakim lijenim težakom. 

Kad ne bi tako radili, onda bi bilo bolje, da i ne počinju kositi travu. Kad se opet ne 
bi trava kosila, onda bi narasla tako velika da bi se sve lijenštine u nju sakrile i cijeli dan 
spavale. Ovako je dakle najbolje. 

No Gita je već izdaleka opazila da ide gospodar sa šibom. Ona dakako nije htjela če- 
kati da gospodar dođe blizu, nego je brže bolje bacila grablje, uhvatila svoju papigu i 
dosegla svoj svežanj s grane, a onda pobjegla vješto kao vjeverica u grmlje. 

A Bundaš, koji se također vrlo rado igrao, potrči odmah za njom. 

U grmlju su težaci imali jedna sasvim mala kola, na kojima su dovezli vodu za piće. 
Tamo, iza tih kola, skrila se Gita sBundašem. 


»Da te nijesam više vidio!« vikne za njom gospodar. 

Tako je Gita ostavila posao i bogzna kakva je misao niknula u njezinoj cirkuskoj 
glavici! 

Hlapić je sve to vidio i nije mu bilo pravo. On je ostao kod svog posla i mislio je 


ovako: »Gita nije kriva, što ne zna raditi, kad je nije nitko učio poslu. A sada, kad već 
zajedno putujemo, moram se ja brinuti za nju, pa ću joj dati polovicu svoje večere.« 


Tako je mislio dobri Hlapić i ostao je kod posla. Radio je hitro i veselo cijeli dan, da 
zasluži večeru za sebe i za Gitu. 

Gita, Bundaš i papiga nijesu se do navečer više pokazali. Objedovali su valjda kupi- 
ne i jagode u grmlju, a što su inače cijeli dan radili, to se istom navečer vidjelo. 


To je bila vesela večer, pa je vrijedno da se cijela ispripovijeda, premda inače nije 
važna. No mnogim je ljudima i onako najvažnije ono, što je veselo. 


IV. 
Predstava 


Kad je naime bio posao navečer gotov, sjeli su svi težaci za večeru. Bilo ih je tako mnogo 
da su sjedjeli za stolom koji je bio pet metara dugačak. A taj sto stajao je pod velikim 
hrastovima. Gazdarica im je donijela četiri velike zdjele graha i tri još veće zdjele 
krumpira. Hlapić je sjedio s težacima za stolom i večerao. 

Hlapić je baš razmišljao, kako li će naći Gitu i odnijeti joj večeru. U taj čas začuje se 
iz grmlja, kako netko trubi u malu trublju. 

Svi se težaci osvrnu onamo i tako se začude da su im svima popadale žlice iz ruku. 

Što su vidjeli na putu između grmlja, bilo je zaista krasno. 


Na malim kolima vozila se Gita u zlatnoj opravi. Kola su bila sva iskićena cvijećem. 
U kola je bio upregnut Bundaš. Oko vrata bio mu je savijen vijenac od poljskoga cvijeća. I 
užeta i uzde od konopa sve je bilo okićeno cvijećem, a Bundaš je osim toga imao na repu 
svezane tri široke crvene vrvce. Naprijed na kolima bila je utaknuta visoka šiba, a na šibi 
je bio mali kolobar. Na kolobaru njihala se papiga. 


No najljepše bilo je ovo: 

U kolima sjedjela je Gita, kao kraljica u zlatnoj haljini sa spuštenim kosama, pa je 
trubila u malu zlatnu trublju. Trublju, haljinu i vrvce izvadila je dakako Gita iz svoga 
svežnja. 

Bundaš je vukao okićena kola upravo prema težacima. 


Kako li je taj mudri Bundaš mogao naučiti za jedan dan voziti kolica, to je Gitina 
tajna. Prava je sreća, da Hlapić ima na svom putovanju takvoga druga, koji je i u veselju i 
u žalosti mudar i dobar! 


Svi su se težaci počeli smijati i radovati, tako je krasno bilo vidjeti Gitu u kolima, a 
Bundaša pred kolima. 

Kad se Gita dovezla k težacima, počela je predstava. 

Gita je skočila s kola, prostrla je veliku plahtu od sijena i naklonivši se počela je 


plesati. Plesala je i okretala se kao zvrk, skakala je kao ptičica, a uza to udarala u mali 
bubanj. 

Plešući provlačila se kroz jedan mali obruč, koji je u ruci držala. Obruč se pričinjao 
tako tijesan, da ne bi mogla Gita kroz njega proći. Ali ona je plešući kliznula svaki čas 
kroz taj obruč kao da je vila. 


To je bilo krasno, ali onda je došlo još nešto ljepše. 
Od jednog hrasta do drugog svezala je Gita visoko gore jedno uže. Popela se hitro 


kao mačka na uže, i počela je hodati na onom tankom užetu visoko u uzduhu. Izgledala je 
kao lastavica, jer je širom raširila ruke. 


Hlapić je sav prestrašen potrčao pod uže, da uhvati Gitu ako bi pala dolje. No Gita 
se smijala i hodala je u visini po tankom užetu tako sigurno, kao drugi čovjek po zemlji. 
Kad je bila na kraj užeta, kliznula se po jednoj grani na zemlju tako lako kao da je ptica. 

»0! O! To još nijesam vidio,« rekao je Hlapić. 

»O, sada ćemo lako naći Gitinu škatulju i moje čizmice«, pomisli zatim veselo Hla- 
pić: »Ako ih je onaj crni čovjek sakrio u podrume, Gita se tako vješto provlači kroz tijesni 
obruč, da će se i kroz mišju rupicu provući u podrume. Ako ih je sakrio na tavan, Gita 
tako sigurno hoda u visini, da će se odšetati preko svih krovova na sve tavane i naći 
čizmice i škatulju.« 

Dakako, da se Hlapić varao, kad je tako mislio. Gita je naime naučila provlačiti se 
kroz obruče i hodati po užetu baš samo radi toga, da se provlači kroz obruče, i da hoda 
po užetu. A druge nikakve koristi ne će ni Hlapić ni tko drugi ikada imati od te njezine 
velike vještine. 

Svi su se težaci međutim čudili Gitinoj umjetnosti tako da su zaboravili na svoj grah 
i krumpir. 

Uto je Gita pristupila opet k svojim kolima i uzela onu šibu s papigom, pa je digla 
uvis. Zatim je udarala polako nogom u bubnjić i počela pjevati neku čudnu pjesmu, koju 
razumiju samo komedijaši i papige. 

Papiga se nato počela vrtjeti na onom kolobaru. Vješala se nogama i spuštala glavu 
dolje, vješala se kljunom i spuštala noge da vise, a poslije se opet prenavljala i nakretala 
glavu kao gospojica na šetnji. I plesala je s noge na nogu kao medvjed. Napokon je 
zafućkala kao željeznica i počela se prevraćati po kolobaru. 


Prevraćala se tako brzo i toliko puta okolo kolobara da bi zaista mogao tkogod po- 
sumnjati je li to papiga ili opica, što je uostalom prilično svejedno. 

A onda je došlo posljednje iznenađenje i svi su se tako nasmijali kako je to već obi- 
čno na završetku svake predstave. Gita je naime podigla šibu s papigom visoko, kliknula 
»Laku noć« i mahnula je šibom i papigom naprama Hlapiću. Papiga ni pet, ni šest već 
odleti i sjedne Hlapiću na rame, uzme mu kapu s glave, baci je na zemlju i počne kriješta- 
ti i vikati: »Klanjam se! Klanjam se! Laku noć!« 


Ah, kako su se svi težaci, a i gospodar tomu smijali! I Gita je kriještala od smijeha 
kao papiga. Samo Hlapić je stajao kao okamenjen od čuda sa papigom na ramenu, jer se 
zaista tomu nije nadao. 

»Laku noć! Laku noć!« počeli su vikati težaci, a napokon i sam Hlapić. 


»Kad je komedija, neka je komedija«, pomisli Hlapić i metne papigu na zemlju, pa je 
pokrije svojom kapom. 

»Nakloni se još jedanput«, reče on papigi. 

Dakako, papiga nije mogla to da učini, jer ljudska kapa pokriva i najmudriju papigu 
od kljuna do repa. 

Papiga je trčala zajedno s kapom kao slijepa kokoš, dok je nije Gita oslobodila. 

Dakako da su se sada svi još više smijali i tako je svršila predstava. 


Zatim su Giti dali za večeru graha i krumpira i gospodar se nije više na nju srdio; 
jer ako se tko jako nasmije, ne može se odmah opet i namrgoditi. 


»Vidiš li, kako je moj posao izvrstan!« reče Gita ponosno Hlapiću. 
» Takav je posao dobar samo onda, kad nema drugoga posla«, odvrati Hlapić. 


Potom odoše svi spavati. 


V. 
Razgovor Hlapića s težacima 


Gita je spavala u kući s gazdaricom, a Hlapić na sijenu s težacima. Već su svi ležali i bilo je 
sve tiho. Hlapić je prije spavanja još uzdahnuo: 

»Nijesam danas našao svojih čizmica!« 

»Kakve čizme!« upita onaj težak koji je ležao kraj Hlapića. 

»Ukrao mi je netko jutros čizme«, odvrati Hlapić. 

»I meni je netko ukrao plavi kaput«, reče težak. 

»Meni je netko ukrao sjekiru«, reče opet drugi težak. 

»Meni je netko ukrao šunku s tavana«, reče treći težak. 

»Meni je netko ukrao torbu, u torbi su bili novci«, reče četvrti težak. 

Sad su svi znali, da je u selu tat, koji je sve te stvari pokrao. Svi su se zamislili, kako 
li će naći svoje stvari i tko bi mogao biti taj tat. 


A onda se digao mjesec na nebu i svi su zaspali. 

Četvrti dan putovanja 


I. 
Požar u selu 


Još nikada u svom životu nije Hlapić tako lijepo spavao kao te noći na sijenu. Ljeti je zai- 
sta krasno spavati na sijenu. Sijeno lijepo miriše, a sve je naokolo tiho i nitko nije budan. 
Na selu svi dobri ljudi spavaju noću. Samo sove i šišmiši su budni. No oni lete tako tiho, 
da nijesu mogli probuditi Hlapića. 

Samo šteta, da se obično onda, kad je najljepše, dogodi često nesreća. 

Tako je bilo i te noći. 

Najedanput se Hlapić probudi na sijenu i čuje kako težaci viču: »Vatra! Vatra!« 


On skoči brže sa sijena. Bila je još crna noć. Samo u selu je bila jasna svjetlost, jer je 
tamo gorjela velika vatra, koja je bila crvena kao u paklu. 


Gorjela je štala jednoga seljaka, koji se zvao »Rđavi Grga«. 


Grgu nije nitko u selu volio, jer nije bio dobar. No kad gori čija kuća, onda se ne pi- 
ta, tko koga voli, nego se mora ići gasiti vatru. 

Svi težaci počnu bježati u selo, da pomognu gasiti vatru. I Hlapić je bježao s njima. 

Iz svake kuće bježalo je također mnogo seljaka, a svaki je nosio dugačak kolac s 
kvakom, da njime gasi vatru. I mnogo je žena bježalo. Svaka žena nosila je kabao, da 
njime gasi vatru. I mnogo je djece bježalo, a svako je dijete držalo svoju majku za 
pregaču i plakalo. Svi su vikali i trčali po mraku k vatri. 


To je bilo malo selo, pa nije u njem bilo vatrogasaca. 


»Bože moj, kako li će to biti bez vatrogasaca«, pomislio je Hlapić, kad su došli k vat- 
ri. 

No u tom selu bili su ljudi vrlo pametni, pa su znali gasiti vatru i bez vatrogasaca. 
Postavili su se svi u red kao vojnici, a taj red bio je tako dugačak, da je prvi seljak stajao 
kod bunara, a posljednji blizu vatre. Onaj prvi kod bunara, zagrabio je kabao vode i dao 
brzo drugomu. Drugi seljak dao je kabao trećemu, treći četvrtomu, i tako su žurno davali 
jedan drugomu vodu, a onaj posljednji bio je sasvim blizu vatre. On je stajao na ljestvama 

i lijevao vodu na goruću štalu. Bio je tako jak da je bacao vodu tako visoko kao vatrogas- 
na štrcaljka. 


To je sve išlo vrlo brzo. Ali su ipak ljudi vikali jedan drugomu: »Žuri se!« a žene su 
vikale: »Žurite se!«, jer su se svi bojali da će se zapaliti i kuća kraj štale. 


No sve badava! Kad su ugasili vatru na štali, počela je gorjeti i kuća kraj štale, jer je 
bila pokrivena daščicama. 


Bože moj, kako je to strašno kad kuća gori! Kako su žene i djeca vrisnula, kad je 
krov počeo pucketati od vatre! Ljudi su već bili umorni od gašenja, pa su se počeli 
svađati. 


» Treba ići na krov, da se polijeva krov odozgo«, vikao je jedan. 
»Ja ne idem na taj stari krov, da propadnem u vatru«, vikao je drugi. 
»Ti si kukavica!« vikao je treći. 


Nato su se počeli tako svađati, da bi kuća izgorjela, a možda bi im se i kape na gla- 
vama zapalile prije negoli bi svađa prestala. No u taj čas začuje se s krova nečiji glas: 


»Daj mi brzo kabao vode!« 

Svi se ogledaju gore i vide da na krovu sjedi netko u crvenoj košulji, zelenim hla- 
čama i sjajnoj kapi. 

No to je bio Hlapić, koji se popeo na krov, dok su se ljudi svađali. 


Sad su mu seljaci počeli brže pružati na kolcima jedan kabao vode za drugim. Hla- 
pić je jahao navrh krova i polijevao vatru koja je sve bliže i bliže k njemu dolazila. 
Plamen je bio sve veći i veći. 


Žene su jaukale: 
»Jao! poginut će to dijete na krovu!« 


Hlapiću je već plamen došao skoro gotovo do nogu, a bilo mu je i vruće, pa i umo- 
ran je bio, jer je već mnogo vode dignuo, pa su mu ruke drhtale. Ljudi su dolje također 
drhtali od straha, što li će biti s Hlapićem. 


Hlapić je vidio, da ne može vodom pogasiti vatru i da mu plamen već do nogu dola- 
zi. Jedva je disao od vrućine, što se dizala s krova. 


»Kolac mi dajte!« vikne on prigušenim glasom, jer nije mogao više govoriti. 
Ljudi mu brže pruže dugačak kolac sa željeznom kukom. 
Hlapić udari što je bolje mogao kolcem o goruće daske ispod svojih nogu. 


Nato su iskre frcale kao zvijezde oko Hlapića, a kao velike zmije siktao je plamen 
prema njemu. No onda se začuje praskanje i pucketanje. Goruće su daske šuštale kroz 
vatru, a cijeli gorući ugao krova padne na zemlju. Seljaci vičući pritrče i kolcima uguše 
vatru. 

Na kući sad nije više bilo plamena: bila je spašena. 


U isti čas - koja nesreća! - nesta i Hlapić s krova. Nije ga više bilo. 

Začuo se samo prasak, Hlapić je jauknuo i onda ga nestalo! Puknula je letva, na ko- 
joj je Hlapić sjedio i on se srušio i pao s vrha krova na tavan. 


O! siromah Hlapić! Tako je bio dobar! Svakomu je htio da pomogne, a sada je pao s 
krova i nitko ne zna da li je živ ili mrtav. 


II. 
Veliko čudo 


Što se dogodilo s Hlapićem, kad je pao s krova, to je bilo pravo čudo. Morao je zbilja vrlo 
dobar biti, jer se ne samo na tako čudnovat način spasao, nego i vrlo obradovao. 


Hlapić je dakle pao s krova na tavan. No čudo nad čudesima. Pao je ravno u jednu 
škrinju punu brašna! Pao je na mekano kao na perje i ništa mu se nije dogodilo. 

A što je najprije vidio Hlapić kad je pogledao po tavanu, to je bilo još veće čudo i 
nitko ne može to pogoditi. 

Na tavanu su visjele upravo pred Hlapićem njegove lijepe male čizmice. 

Malo dalje visio je kaput od onoga prvog težaka, dalje je visjela sjekira drugoga te- 
žaka, pored nje šunka trećega težaka. Sasvim u kutu visjela je torba četvrtoga težaka. Na 
podu bila je Gitina bijela škatulja. 

»O! O!« počeo je vikati Hlapić sjedeći u brašnu kao miš u posijama: »0! O! ljudi, do- 
đite gore! Uhvatio sam čizme u uzduhu!« Ljudi su mislili da je Hlapić poludio, kad je pao 
s krova, jer su znali, da se čizme ne love po uzduhu kao lepiri. No ipak su svi dotrčali na 
tavan. 


Kad su došli gore, našli su pun tavan ukradenih stvari. Tavan je bio tako pun kao 
kakav dućan. Sad su svi znali, zašto Grga nije nikada po noći kod kuće. Znali su, da su 
Grga i onaj crni čovjek prijatelji, i da su na Grgin tavan sakrivali ukradene stvari. 

Ljudi su bili radosni kao nikada, svaki je uzeo svoju stvar, a najveseliji je bio onaj, 
koji je našao svoju torbu s novcima. 

Hlapića su radosno izvadili kao pogaču iz brašna, dignuli ga na ramena i odnijeli u 
dvorište. On je držao u ruci svoje drage čizmice i bio je srećan kao car. 

II. 
Grgina majka 


Sad su svi bili zadovoljni. Samo je stara i bolesna Grgina majka plakala u postelji. Ona do- 
sad nije znala, da ima tako zla sina. Grge doduše sad nije bilo kod kuće, jer je on noću 
odlazio po svom rđavom poslu. No mati se bojala, da će ga seljaci istući, ako ga gdje 
nađu. Čula je, kako seljaci na dvorištu razgovaraju. 


»Da je Grga sada ovdje, alaj bi ga istukli!« rekao je jedan seljak. 

»Glavu bismo mu razbili«, rekao je drugi. 

»U vatru bismo ga bacili«, rekao je treći. Tako su prijetili seljaci. 

»To sve ne bi bilo pametno«, pomislio je Hlapić, »jer od batina ne bi Grga postao 
bolji.« Hlapić je ušao u sobu i rekao Grginoj majci potiho, da ga seljaci ne čuju: 

»Nemojte plakati! Ja poznam Grgu, jer su mi ga jučer težaci pokazali kad je prelazio 


preko sjenokoše. Ako ga ja sastanem na svom putu, reći ću mu, da ne ide u selo. Reći ću 
mu neka ostavi crnoga čovjeka, neka ode u svijet i bude pošten.« 


»Bog te blagoslovio, dijete moje!« rekla mu je nato stara žena i bilo je siroti odmah 
lakše pri srcu, jer je vidjela, da se bar Hlapić ne ljuti na njenoga Grgu. 

Onda dade ona Hlapiću jedan rubac. U rupcu bio je uvezan srebrni novac. 

»Daj ovo mome Grgi, ako ga nađeš«, rekla je Hlapiću i opet proplakala. 

Hlapić joj to obeća, uzme rubac, oprosti se s njom i izađe na dvorište. 


Ljudi više nije bilo na dvorištu. Svaki je odnio svoju stvar veselo kući. I Hlapić sada 
uzme Gitinu škatulju, pa je odnese Giti. Gita ga je od veselja tako zagrlila, da je Bundaš 
počeo lajati, jer je mislio, da će zadaviti Hlapića. 


Već je bio bijeli dan, i nitko nije više mislio na spavanje. 


IV. 
Gitina brazgotina 


Toga dana nije se ništa drugo dogodilo. Hvala Bogu, da se nije ništa dogodilo, jer su svi 
bili umorni. Zato se i nije taj dan u selu mnogo radilo, samo se mnogo razgovaralo. Kraj 
svakoga plota stale su po dvije žene i razgovarale o vatri. Pod svakim su drvetom ležala 
po tri ili četiri muškarca i razgovarala o vatri. A u svakom se jarku igralo mnogo djece. 
No djeca su već zaboravila na vatru i hvatala su žabe. Svi su hvalili Hlapića zbog njegova 
junaštva kod vatre. 

Hlapić je imao na peti ranu. Opržio ga je plamen, jer je bio bos, kad je gasio vatru na 
krovu. Gita je povezala Hlapiću ranu, a on je rekao: 

»Baš mi je drago, da mi je onaj crni čovjek ukrao čizmice.« 

»A zašto ti je drago? pitala je Gita. 


»Zato, jer da sam s čizmama bio u vatri, imale bi čizme sada ranu na peti. To bi bila 
šteta. Za moju ranu je lako, jer će naskoro zarasti.« 


Gita se čudila, da Hlapić tako malo mari za svoju ranu. Ona bi sigurno tri dana pla- 
kala, da je imala takvu ranu. 


No ipak se htjela i ona pohvaliti, pa pokaže svoj palac na desnoj ruci. 
»Vidiš i ja sam imala ovdje ranu«, reče ona. 


I zbilja se poznala na Gitinu palcu brazgotina od rane. Brazgotina je bila nalik na 
krst. 


»Kad si imala tu ranu?« upita Hlapić. »Je li te jako boljela?« 


»Ne sjećam se, kad sam je imala. Još sam bila sasvim mala. To je bilo prije negoli 
sam došla k mojemu gospodaru u cirkus.« 


»A otkuda si ti došla svojemu gospodaru?« 
»I to ne znam«, reče Gita. 
»A tko te doveo tamo?« 


»I to ne znam. Gospodar veli, da nemam ni oca ni majke«, reče Gita, »a ja bih najra- 
dije, da ni njega nemam, jer ga ne volim. Njegove su oči vrlo ružne. A jedanput sam usred 
noći čula, kako je pred cirkusom s nekakvim ljudima šaptao. On je sigurno opak čovjek.« 

Gita se nato malo zamisli i reče: 

»Ja bih najvoljela da imam majku. Kako je, kad netko ima majku, Hlapiću?« 


»To ne znam ni ja«, odgovori Hlapić, »jer nemam majke. Ali imao sam majstoricu, 
koja me je često odbranila od majstora. A kad sam uvečer bio drjemovan, uzela mi ona 
metlu iz ruke, pa je izmela radionicu mjesto mene. Tako je valjda uvijek onomu, koji ima 
majku.« 


»Onda bih ja najradije, da tvoja majstorica bude moja mati«, reče Gita. 

Hlapić joj je htio rastumačiti, da to nikako ne može biti, ali nije imao vremena, jer 
su seljaci pekli na ražnju janje u slavu Hlapiću, pa je išao da okreće ražanj. 

Uvečer bili su svi vrlo veseli, jeli su gibanice i pečenke, i rekli su Hlapiću da ostane 
još tu noć kod njih, dok mu malo zacijeli rana. 

Peti dan putovanja 


I. 
Kako je na paši 


Hlapiću i Giti bilo je drugi dan teško rastati se sa seljacima, jer su ih tako zavoljeli kao da 
su kod njih živjeli tri godine. To je bilo zato, jer su zajedno s njima gasili požar. Tako 
uvijek biva, kad ljudi zajedno prožive veliku nevolju. 

Gita i Hlapić bili su dakle vrlo žalosni na odlasku, a čim su seljaci većma opažali, da 
su Hlapić i Gita žalosni, tim su više trpali u Hlapićevu torbu pečenku, kruh i gibanicu, jer 
nijesu znali, kako da ih drukčije utješe. Napokon je Hlapićeva torba bila tako debela kao 
veliki bumbar, kad se napije meda. 


Gita se morala nasmijati, kad je vidjela tako napunjenu torbu, pa su tako konačno 
ipak otišli veselo na put. 


Cesta je ležala među velikim i zelenim livadama kao dugačka slamka preko zeleno- 
ga mora. Hlapić i Gita išli su po cesti kao dva mrava po toj slamki. 


Tako su došli poslije dugoga hodanja do jednoga mjesta, gdje se cesta razilazila na 
dvije strane. Jedna je strana išla dalje po velikoj ravnici, a druga strana popinjala se u 
brdo i u šumu. Takvo se mjesto zove raskršće. 


Ljudi pripovijedaju, da su se na raskršćima u staro doba sastajali vilenjaci, vještice i 
vukodlaci. No sada toga nema. Ljeti na raskršćima sjede pastirići i režu štapove ili tresu 
bijele i crne dudove. A zimi, kad je mjesečina i snijeg, igraju se po noći zecevi na raskrš- 
ću. 

Sad je bilo ljeto, pa je na jednoj maloj livadi kraj raskršća bilo mnogo malih pastira i 
pastirica, koji su pasli krave, i pekli kukuruze. 

Pastirića je bilo pet: dvije djevojčice i tri dječaka. 

Najmanji pastir bio je još tako malen, da ga je svaka visoka travka škakljala po no- 
su, a hodao je u samoj košuljici, i ta košuljica sezala je do zemlje. Bio je tako malen i 
debeo, pa je Hlapić izdaleka pogodio, da se zove Miško. 

Svi su se pastiri sakupili oko Gite i Hlapića, i oko Bundaša i papige, i nijesu znali 
kakva su to šarena čudovišta. Stali su ih ispitivati i ovo i ono, a mali Miško sjeti se, da je u 
selu jedanput bio kapetan u vojničkoj odori. Zato pokaže prstom na Hlapića i reče: 

»I ovo je kapetan. Ali kad taj kapetan naraste, bit će mu ova kapa premalena.« 

To je Hlapića srdilo, jer nije rado slušao, kad bi mu se govorilo, da je malen. - Zato 
reče Mišku pokazujući na njegovu dugu košuljicu: 

»A kad ti narasteš, možeš otići s tom mantijom u bijele fratre. Bit će ti upravo dosta 
dugačka.« 

Ali sad se umiješa stariji brat Miškov i reče Hlapiću: 

»Nemoj ti psovati moga brata!« 

»Ja ga ne psujem, nego u šali govorim«, odvrati Hlapić. 

Nato brat Miškov izađe upravo pred Hlapića, pa ga omjeri i reče: 

»To nije šala, nego se ti ne svađaj s mojim bratom.« 


Hlapić je već odavna bio šegrt pa je znao, da kad god dječaci tako govore, onda žele, 
da se potuku. 


Ali Hlapiću se nije htjelo tući, premda je bio jači od sviju pastirića. 
Zato on reče Miškovu bratu: 
»Ne ćemo se tući, nego ćemo bacati kamen, pa ćemo vidjeti tko je jači!« 


Hlapić podigne s ceste velik kamen i metne ga na rame, kao da je pero. Onda zama- 
hne ramenom i odbaci kamen. Kamen odleti daleko i visoko preko granja i šiblja čak na 
livadu. 


Tako se valjda vješto Kraljević Marko bacao kamenom s ramena, dok je još malen 
bio. Nijedan pastir nije mogao, da tako daleko kamen baci. 


Sad je Miškov brat zašutio i drago mu je bilo, što se Hlapić nije s njim potukao. A 
djevojčice, koje ionako rado ne gledaju, gdje se dječaci tuku, rekoše: 

»Ovaj je i jači i mudriji od Miškova brata.« 

Međutim je Gita otišla s pastirima dolje na livadu, gdje su oni pristavili kukuruze na 
žeravicu: 

»Kako lijepo pucaju kukuruzi!« viknu Gita. »Ostanimo malo ovdje!« 


Hlapiću nije bilo žao ostati jer su mu se pastiri divili, a njemu je to ipak drago bilo. 
Osim toga bilo je na livadi vrlo lijepo. 


Kako je lijepo malim pastirima kad sjede na livadi oko vatre i peku na žeravici ku- 
kuruze ili pod pepelom krumpire; to je uopće vrlo teško opisati. Ali je bolje da se o tome 
ne piše. Svim ljudima ne može biti tako lijepo kao malim pastirima, pa bi mnogima bilo 
žao, kad bi čitali kako je drugima ljepše. 

Kad su dakle Gita i Hlapić došli s pastirima k vatri, trebalo je naći još kukuruza, jer 
ih je sada bilo više. 

»A smije li se trgati kukuruz?« upita Hlapić. 

»Mi smijemo, jer ga čuvamo«, rekoše pastiri. 

»A kako ga čuvate, kad ga trgate?« upita Gita. 

»Cuvamo ga od krava. Da nema nas, ne bi bilo ni kukuruza«, reče ponosno jedan 
veći pastirić. 

»To nije istina«, reče Hlapić. »Ja sam u šegrtskoj školi učio: da nema Gospodina Bo- 
ga, ne bi bilo ni kukuruza.« 


»Pa to se zna«, nasmijaše se svi pastiri najedanput. »Najprije mora Bog dati kuku- 
ruz, a onda ćemo ga mi čuvati.« 

»A otkuda vi znate, da Bog daje kukuruz i sve ostalo, kad niste išli u školu?« upita 
Hlapić. 

»Mi svaki dan idemo poljem i livadama, pa vidimo da je trava svaki dan veća i ku- 
kuruz svaki dan gušći. Po tom onda znamo, da to nitko drugi ne bi mogao učiniti nego 
Bog«, reče najstariji pastir. 

Tomu se Hlapić dosta začudi, jer nije znao, da se od trave i kukuruza može čovjek 
mnogo naučiti i da je iz polja i livada došla mudrost u Hlapićeve školske i sve druge 
knjige. 

Zatim svi odoše da trgaju kukuruze za nove goste. Samo mali Miško ostade da loži 
vatru. 


Prije negoli odoše po kukuruze Hlapić izuje čizme, da ih ne pokvari, jer je trava na 
livadi bila vlažna. 


Ali odmah opazi, da mali Miško gleda na čizme. Zato reče Mišku: 
»Ne diraj čizme, Miško! To su carske čizme, pa će te ugristi, ako ih obuješ.« 


A jedan od pastira reče: »Dakako da će ugristi«, i metne u svaku čizmu nekoliko 
kopriva tako, da Miško nije opazio. 

Tada odoše svi osim Miška. 

Kad je Miško ostao sam, gledao je dugo čizme. Činilo mu se, da su sve ljepše i ljepše. 
Konačno nije mogao vjerovati, da grizu. 


Zato pođe polagano do čizama. Miško je bio mudar. Polagano i oprezno pruži ruku 
u jednu čizmu. 


»A joj!« vikne, kad se opekao na koprive u čizmi, »uistinu grizu.« 
I zamisli se. 


Mali pastir poznao je dobro koprive i naskoro se dosjetio, što je u čizmama. Onda 
omota ruku svojom dugačkom košuljicom i polako izvadi koprivu za koprivom. 


Kad su se pastiri s Hlapićem i Gitom vratili, dođe im u susret Miško, a na nogama su 
mu Hlapićeve čizme. Bile su mu do pojasa i bio je tako smiješan u njima, da se Hlapić i 
nije rasrdio. 

»Što je, Miško? Zar te ne grizu čizme?« upita Hlapić. 


»Grizle su, ali sam im ja povadio zube«, odvrati Miško. 

Svi se nasmiju Mišku. Onda Miško skine čizme i dade ih Hlapiću, koji ih opet obuje. 
I obojica bijahu zadovoljni. 

Da su svi ljudi tako dobri kao Hlapić, mogla bi često i po dva čovjeka biti srećna s 
jednim jedinim parom čizama. 

Zatim posjedaše svi oko vatre. Djevojčice su mahale pregačama, da se vatra razgo- 
ri, a dječaci su nataknuli kukuruze na dugačke prutove, da ih peku. 

Hlapić je sjedio i pripovijedao o majstoru Mrkonji, o crnom čovjeku i o Rđavome 
Grgi. 

»Sad mi je najveća briga, da nađem Grgu pa da mu predam rubac i forintu od nje- 
gove majke«, reče Hlapić. 

»A gdje ćeš ga naći?« upita Gita. 

»To ne znam! Ali bih mu to tako rado dao, i tako bih mu rado izručio što mu je mati 
poslala da sve mislim, ne će li možda Grga najedanput odnekuda pasti pred mene. 


»To sigurno ne će«, nasmije se najstariji pastir. »Ne može ni kruška pasti pred tebe, 
ako ne sjediš pod njezinim stablom, a kamoli da bi čovjek pao pred tebe iznenada.« 


lI. 
Otkuda je pao čovjek pred Hlapića 


Istom što je pastir to izrekao, začuje se veliki štropot s one ceste, koja je išla u brda. 
Nešto je jurilo i kotrljalo se putem. 


Čula se vika i psovanje. 
Hlapić i svi ostali pogledaju po cesti. 
S brda jurila su po cesti kola. Konji su bili poplašeni te su strašnom brzinom trčali. 


Dizali su glave i bacali oko sebe pjenu kao da su bijesni. Kola se kotrljala i nagibala 
s jedne strane na drugu kao njihaljka. 


Činilo se, da će se svaki čas stropoštati u jarak. 


U kolima su sjedjela dva čovjeka prestravljena lica. Jedan od njih vukao je k sebi je- 
dnu uzdu. Druga je uzda pukla i udarala je po konjima koji su sve bjesnije jurili. 


»Oh!« vikne Hlapić, »zaustavimo ta kola!« 

I potrča na cestu, stane nasred puta, podigne obje ruke uvis, vičući iz svega grla i 
mašući rukama. Hlapić je više puta vidio, da se tako zaustavljaju poplašeni konji. 

Kola su bila još daleko. No bilo je ipak pogibeljno vidjeti, kako jure ravno prema 
Hlapiću. 


e-Lektire 


lektire.skole.hr 


Ivana Brlić-Mažuranić | Čudnovate zgode šegrta Hlapića 44 


Ali prije negoli će doći do Hlapića, zanjišu se kola, nalete jednim kotačem na kame- 
nje kraj ceste i prevrnu se velikom silom. 


Konji se propeše kao dvije kule i u isti čas budu iz kola izbačena dva čovjeka, pa se 
skotrljaju ravno u grabu kraj Hlapića. 


»Oha!« vikne Hlapić na konje. 
»Oha!« zaviknuše Gita i svi pastirići, koji su dotrčali na cestu. 


A konji, koji su disali kao dva ognjena zmaja - stali su kao ukopani kad su se kola 
izvrnula. 


»0, ol« priskoči Gita i prihvati konje za uzde, »alaj je lijep i krasan ovaj konjić! Haj- 
de da ga ispregnemo. Ja bih jahala! O taj je konj gotovo tako lijep kao i moj Sok0!« 

Ona se naime sjetila svojega konjica u cirkusu, i to ju je tako razdragalo, da nije mi- 
slila ni na što drugo. To se češće događa kod djevojčica. 


No Hlapić je znao da sada imadu ozbiljnijega posla. Zato ostavi konje Giti i pastiri- 
ma, a on pođe do grabe, da vidi, što je s ona dva čovjeka, što su pala s kola. 


Da je Hlapić znao kakvo ga iznenađenje čeka, zaista bi malo promislio, što da učini. 
Ali onda ne bi bilo iznenađenje. 


U grabi su naime ležali - Bože moj! ipak je Hlapića zazeblo srce! — u grabi su ležali 
crni čovjek i Rđavi Grga, i upravo su se počeli dizati, kad je Hlapić došao do njih. 

Pošto nije znao, što bi sada bilo najpametnije da učini, to Hlapić reče ono, što se 
uvijek može reći: 

»Dobar dan!« 


»Upravo je dobar dan! Valjda zato, što smo se izvrnuli?« upita crni čovjek iz grabe 
tako dubokim glasom kao iz groba. 


»Dobar dan je zato, što ste ostali živi«, odvrati Hlapić naglas. Ali odmah pomisli za 
sebe: »I dobar je dan zato, što ću moći Grgi dati rubac i forintu.« 


A onda pomisli Hlapić: »Kako li će se to svršiti, kad crni čovjek opazi, da sam našao 
svoje čizme?« 

No crni čovjek nije ni pogledao Hlapića, tako se žurio. Čim je ustao, ljutito vikne Gr- 
gi: 

»A što sjediš? Noge su nam i ruke ostale čitave, a za razgovor nemamo vremena. 
Hajde da vidimo, što je s konjima.« 


Vidjelo se, da mu se jako žuri. Izađu dakle crni čovjek i Grga iz grabe i pođu prema 
kolima. 


Ali sada je Bundaš prepoznao crnoga čovjeka. Kao bijesan zareži na njega, skoči 
prema njemu i uhvati ga za njegovu crnu kabanicu. 


Crni čovjek gurnu nogom Bundaša, no onda se okrene prema njemu i reče: 


»Oho! Tebe sam ja već jedanput negdje čuo režati!« 

Kraj Bundaša je stajao Hlapić. 

I sad istom opazi i prepozna crni čovjek Hlapića i... njegove čizme. 

Jedan čas je stajao kao ukopan. Vidjelo se, da se svakojake crne misli gone u njego- 
voj crnoj glavi. 

Gledao je Hlapića kao jastreb plijen. 

A Hlapić, premda malen, stajao je ravan kao svijeća i gledao je crnomu čovjeku 
ravno u oči i mislio: 

»Bilo kako bilo, mojih čizama ne ćeš dobiti dok sam ja živ!« 

A Bundaš je pokazao svoje bijele zube i mislio: »Ne diraj mojega Hlapića!« 

Činilo se, sad će biti zlo. 

No to je trajalo samo čas, a onda crni čovjek promrmlja: 

»Nemamo vremena!« i odmah vikne opet Grgi, koji je stajao kraj konja: 

»Preži konje, nesrećo!« 

»Uzde su potrgane«, odgovori zlovoljno Grga. »Ne možemo dalje.« 

»Moramo dalje!« ljutito vikne crni čovjek i pograbi uzde, da vidi, što je s njima. 

Sad se dogodi nešto takva, čemu se crni čovjek najmanje nadao. 

Hlapić naime pristupi k njemu i reče: 

»Ja ću vam popraviti uzde.« 


»Kako ćeš ti, obuveni mačak, krpati uzde!« otrese se crni čovjek i omjeri Hlapića od 
čizama do kape. 


»Obuven jesam, premda sam dva dana bio bos«, odgovori Hlapić, »ali mačak nije- 
sam. Da sam mačak ne bih znao krpati, ali ja sam šegrt Hlapić, nosim u torbi šilo i dretvu 
i pokrpat ću vam uzde, jer vidim, da vam se žuri.« 


To je zbilja bilo lijepo od Hlapića, jer ima malo ljudi, koji bi pokrpali uzde onomu, 
koji im je ukrao čizme. 

Zatim skine Hlapić svoju torbu s ramena, pa izvadi iz nje šilo, dretvu i malo kože. 

Onda pristupi konjima i počne skidati uzde i remenje. 

Kad je vidio crni čovjek, da se Hlapić hvata ozbiljnog posla, reče: 


»No, mali, dobar si ti. Krpaj samo brzo, pa ćemo izbrisati iz pameti, što je bilo s či- 
zmama.« 


»Ja i onako radije nosim čizme na nogama, negoli u pameti«, odgovori Hlapić. 
Zatim sjedne na kamenje kraj ceste i počne krpati uzde. 


Pravo je čudo, kako je veseo taj postolarski zanat! Čim je Hlapić počeo bosti šilom i 
izvlačiti dretvu, počeo je odmah i pjevati i fućkati upravo kao u radionici majstora 
Mrkonje! 


Umalo da nije i zaboravio, kako ima ozbiljna razgovora s Grgom. 

Grga je sio sada kraj Hlapića, da mu pomogne raditi, a crni čovjek ode, da popravi 
na kolima, što se pokvarilo. 


Gita i pastirići odvedoše konje na livadu i u pašu. 


II. 
Grga i Hlapić 


Kad su Grga i Hlapić ostali sami, reče Hlapić tiho Grgi. 
»Grga, ja ću dobro pokrpati uzde, a ti se s njima odvezi daleko i ne idi u svoje selo. 
Tamo čekaju seljaci, da te ubiju.« 


Grga je šutio i gledao u Hlapićeve čizme. Po tim čizmama znao je Grga, da seljaci ui- 
stinu znadu, da je on s crnim čovjekom krao. 


»Grga«, reče Hlapić opet, »tvoja majka šalje ti nešto. Ne ću da ti dadem, dok mi ne 
obećaš, što te budem molio.« 


»Što hoćeš, da ti obećam?« upita tiho Grga. 


»Obećaj mi, da ćeš ostaviti crnoga čovjeka i da ćeš otići daleko u svijet. Tamo ostani 
sam i budi pošten. To ti je poručila tvoja bolesna mati i plakala je, kad mi je ovo za tebe 
dala.« 


Onda izvadi Hlapić iz torbe rubac, u kojem je bila umotana forinta i dade ga Grgi. 

Kad je Grga vidio rubac svoje majke i kad je čuo, što mu je poručila, bilo mu je žao 
kao malomu djetetu. Više puta, kad se veliki ljudi sjete svoje majke, bude im u srcu milo 
kao i maloj djeci. 

Ali Grga nije dospio, da mnogo odgovara Hlapiću, jer je već dolazio crni čovjek. Gr- 
ga brže metne u džep rubac s forintom i šapne Hlapiću: 

»Krpaj dobro uzde i hvala ti, dobri Hlapiću!« 

Uto je došao crni čovjek. 

»Gotovo je«, reče Hlapić, koji je upravo svršio posao s uzdama. 

»Ovamo konje! Brzo!« viknu crni čovjek. 


Pastirići i Gita doveli su nato konje. Jedan od konja bio je crn kao gavran, a sjajan 
kao sunce. Imao je dugačku grivu i rep. Pravi pravcati vranac. 

»Bogzna, hoću li ikada opet vidjeti toga konjića«, uzdahnu Gita, kad su konji već bili 
upregnuti. 

»Bome ne ćeš, skakavice!« reče onaj crni čovjek. »Tamo kud taj konj ide, ne ćeš ti 
sigurno nikad doći. Hajdemo žurno! Nema razgovora!« 


Sve je bilo spremno. 

Crni čovjek skoči u kola, a do njega sjedne Grga. 
Hlapić pogleda Grgu, i učini mu se, da je žalostan. 
»To je dobro«, pomisli Hlapić, »jer tko može da bude žalostan, taj će biti i dobar!« 


Crni čovjek ošinu vranca i konji potrčaše kao strijele dalje po ravnoj cesti. Hlapić, 
Gita i pastiri gledahu za njima. Jedan pastir reče: 


»Tjeraju tako brzo kao da su nešto krivi.« 
»Neka samo tjeraju«, odvrati Hlapić. »Ne bih rado više susreo crnoga čovjeka.« 
»Kako bi ga mogao opet susresti, kad si rekao, da je ova zemlja velika?« upita Gita. 


»Kad sam pošao da tražim čizme, učinila mi se velika i široka kao sedam carevina - 
a sada, kad se bojim, da ću susresti crnoga čovjeka, čini mi se malena i tijesna kao rog!« 
odvrati Hlapić. Nato su sjeli svi oko vatre. 


Hlapić je izvadio pečenku i gibanicu i kako ih je sedmero sjedjelo oko vatre, to je 
Hlapićeva torba začas bila prazna. Sad nije više izgledala kao bumbar, nego je bila tanka i 
plosnata kao knjiga od tri lista. 


IV. 
Noć u zapećku 


Pastirići i Hlapić s Gitom dugo su razgovarali o svem, što se dogodilo, pa je već počeo 
sumrak da se hvata i bilo je vrijeme, da se ide kući s kravama. 


No oni su tako živo razgovarali i sve gledali u vatru, da ne bi te večeri ni opazili, da 
je sunce zašlo, niti bi se sjetili ići kući s kravama. 

Najveća bijela krava, što je oko njih pasla, priđe k malomu Mišku i tiho ga lizne up- 
ravo po goloj nožici: 

»Hajdemo, Miško, kući«, mislila je tim reći krava. 

I zbilja! Miško podigne glavu, te opazi, da je sunce zašlo. 

»Aj! već je mrak!« vikne on. 


I svi ostali podignu glave i vide, da je vrijeme da se ide kući, te stanu brže sakupljati 
krave. 


Gita upita Hlapića: 

»A kuda ćemo mi?« 

To nije znao ni sam Hlapić. Bilo je prekasno da se ide dalje, a noćišta nijesu imali. 
Sad je Hlapić bio u neprilici. 


Ali Gita je upamtila što je danas vidjela. 

Ona je sad znala, da Hlapić nosi šilo i dretvu uza se i znala je, da je to veliko blago. 
»Ponudi se pastirima, da ćeš im u kući pokrpati opanke, pa će nas primiti na noćiš- 
te«, reče Gita. 


Hlapić se zastidi, da se on, tako mudar, nije bez Gite mogao dosjetiti, kako da se 
prehrani sa svojim zanatom. 


Pastiri obećaše, da će ih primiti na noćište i tako pođoše svi zajedno u selo, koje ni- 
je bilo daleko. 

Krave sa zvoncima išle su naprijed! 

Za kravama išao je Bundaš, koji ih je u red tjerao, kao da je pastirski pas. A iza 
Bundaša išlo je pet pastirića, pa Hlapić i Gita. 

Hlapić je nosio na ramenu Gitinu papigu, s kojom se vrlo sprijateljio. Papiga je toga 
dana toliko puta čula ime »Grga«, da joj je to ime ostalo na jeziku. Jer papige nose svoje 
znanje na jeziku, a ne u glavi. Kad su dakle došli u selo, vikala je papiga svakome seljaku, 
kojega bi sastali: 

»Dobar večer, Grga!« 

Tomu se dakako svaki smijao: i onaj, koji se zvao Grga i onaj, koji se nije tako zvao. 

Tako je cijelo selo još iste večeri znalo za Hlapića i Gitu. 

Hlapić i Gita unišli su za kravama i s Miškom i njegovim bratom u jedno dvorište. 

Hlapić obeća Miškovim roditeljima, da će im sjutradan pokrpati sve opanke u kući, 
a oni primiše njega i Gitu na konak. No to bi oni ionako bili učinili, jer su seljaci uvijek 
dobra srca naprama siromašnoj djeci. 

Poslije večere pođoše spavati. 


Djeca su spavala u zapećku. Zapećak je širok i prostran. Zimi grije, a ljeti hladi. I 
ako ih je sada bilo četvero, ipak se slatko spavalo. 


Samo Gitina papiga morala je da bude zatvorena u košari, koja je visjela nad zapeć- 
kom na gredi. 


»Ta zelena sova ima grbav nos kao vještica«, rekao je Miško. »Mogla bi nam u noći 
izvaditi srce!« 


A baka, što je spavala na krevetu, pogledala je papigu sa strane. I njoj se činilo, da 
bi to moglo biti. Baka i Miško uvijek su naime složno mislili i zato je morala papiga u 
poklopljenu košaru, pa na gredu. 


Onda svi zaspaše. 
Prije no što je Hlapić zaspao, računao je u glavi, kako li je daleko od majstora Mr- 
konje. 


Onda je izračunao, da nije baš daleko i da bi za jedan dan mogao prevaliti sav put, 
što ga je prošao za pet dana. To je bilo radi toga, što se s Gitom nije moglo brzo putovati. 
No Hlapiću je bilo teško i pomisliti, da se rastane s Gitom i da ostane opet sam s Bunda- 
šem na putu. 

On je bio zadovoljan što još nijesu našli Gitinoga gospodara i cirkus, premda je Gita 
putovala zato, da ga nađe. 

Tako je razmišljao Hlapić u zapećku. Bile su to dakako brige. No onda pomisli Hla- 
pić: 

»Brige dolaze i prolaze same. Ne koristi misliti! Grga je sam pao preda me u jarak. 
Da sam ja deset godina promišljao, kako ću ga naći i kako ću mu predati rubac, ne bih se 
tomu dosjetio.« 

I tako zaspi Hlapić. U sobi je sve već slatko spavalo. 


A najslađe su spavali Miško i baka, premda su mislili, da je vještica u košari na gre- 
di. 

Šesti dan putovanja 


I. 
Mali postolar i prosjakinja Jana 


U prvu zoru ustane Hlapić sa zapećka, jer je znao, da ga zanat čeka. No otac i mati Miško- 
va već su bili napolju u poslu. Nitko ne može ranije od seljaka ustati. 


Hlapić dakle sađe sa zapećka, pljesne rukama i vikne djeci: »Opanke amo! Nema 
spavanja!« 

Djeca sađu sa zapećka. Svi su bili kuštravi i topli kao ptići iz gnijezda. 

Začas ležala je pred Hlapićem cijela hrpa opanaka. 

»Valja dobro raditi«, pomisli Hlapić. 

Sunce se diglo. Pred kućom u hladu smjesti se Hlapić sa svojim zanatom. 

I kako je počeo raditi, nije više ni na šta mislio negoli na svoj posao. 

Gita nije rado ni gledala, gdje se šta ozbiljno radi, zato je odmah ostavila Hlapića i 
otišla sa seoskim djevojčicama da preskakuju platno, što su ga bijelile žene na travi. 
Dakako da je Gita skakala bolje negoli druge djevojčice, kad u cirkusu i onako nije ništa 
drugo radila! Preskočila je tri reda platna i pala susjedi na platno. No srećom nije bilo 
susjede kod kuće, da to vidi. 


Hlapić je dakle radio, a Gita se igrala. 

Selom je prolazila prosjakinja Jana. 

Kad je došla do Hlapića, začudi se ona, kakav li je malen opančar u visokim čizma- 
ma otvorio zanat u selu. 

Onda upita prosjakinja Jana Hlapića: 

»A bi li ti i staroj siroti Jani pokrpao opanke?« 

»Kako da ne bih, mene i onako šalje car, da idem po ovoj zemlji, pa gdje treba po- 
moći, da tamo pomognem«, odgovori Hlapić. 


»Ako je tako, onda bi trebalo da vas više takvih prolazi po ovoj zemlji«, odvrati 
prosjakinja. 

»Tražili su više takvih, ali nije nitko htio da ide za tim poslom, osim šegrta Hlapića. 
A to sam ja.« 


Dakako da sve to nije bilo istina. Ali je izgledalo kao istina, pa se stara prosjakinja 
nasmijala. 

Onda Hlapić uze krpati opanke stare Jane. 

A Jana je sjedjela i pripovijedala Hlapiću sve, što je u tri sela bilo, jer je ona išla od 
sela do sela. 

»Sinko, putuj samo po danu«, rekla je ona, kad joj Hlapić reče da će još danas dalje. 
»Prošle noći dogodila se nesreća u šumi iza sela. Orobili su čovjeka, koji je išao s kolima i 
s robom na sajam. Nitko ne zna, je li živ, ili mrtav onaj čovjek, a zlikovci su pobjegli s ko- 
lima.« 


To nije bilo Hlapiću milo. Tko god putuje, ne voli slušati da se putnicima dogodila 
nesreća. Ali tako je pripovijedala stara Jana. A sve, što je Jana pripovijedala, bila je prava 
istina, jer je ona svuda prolazila i sve znala. 


II. 
Na sajmu 


Kad je prošlo podne, reče Hlapić Giti: 
»Vrijeme je da idemo. Još je dalek put pred nama. Moramo potražiti tvoga gospo- 
dara.« 


»Hlapiću«, reče Gita, »ja sam se predomislila. Ja ne idem više k mojemu gospoda- 
ru.« 

Kad je Hlapić to čuo, obradovao se kao još nikada na svom putu. On je doduše znao 
da će to za njega biti veća briga, no barem ne će biti sam na putu. 

Zatim se Gita i Hlapić oprostiše s Miškom i njegovim bratom i zahvališe njegovim 
roditeljima, pa odoše dalje na put. 

Išli su dobro i oštro, te su naskoro stigli u jedan veliki grad. 

Taj je grad bio tako velik, da je imao jednu veliku crkvu s dva tornja i deset malih 
crkvi s jednim jedinim tornjem. Imao je taj grad stotinu ulica, a u svakoj ulici vrvjeli su 
ljudi kao mravi. Svaka je ulica imala po četiri ugla, a na svakom uglu stajala su dva 
stražara. 

Tako je velik bio taj grad. 

Ali Hlapić i Gita nijesu trebali da prođu svih stotinu ulica, nego samo jednu, jer su 
odmah došli na jedan vrlo velik trg. 

Na toj je pijaci baš bio sajam. 

Na sajmu je bilo dvije stotine šatora malenih i velikih. Prodavali su se crveni rupci i 
crni kaputi, plavi lonci i žute dinje. 

Udarali su bubnjevi i fućkale su fućkalice, jer se prodavalo i mnogo igračaka. 

»Aj! Kako je tu sve lijepo i veselo!« reče Gita. »Ostanimo malo ovdje!« 

»Eto ti ga na!« pomisli Hlapić. »Ja sam znao, da će ona to reći, čim vidi sajam.« 

Nije htio uvrijediti Gitu, pa reče glasno: 

»Ne bi bilo pametno da ostanemo na sajmu.« 

»A zašto ne?« upita Gita. 


»Zato, jer bi ovdje mogao biti majstor Mrkonja. On dosada nije nikad išao na saj- 
move. No upravo nekoliko dana prije nego sam otišao, rekao je: 'Kad bude prvi sajam, ići 
ću na njega. Valjda nije za mene samo nesreća na sajmu.'» 


»A zašto bi bila na sajmu nesreća za njega?« upita Gita. 

»To ne znam, ali on je uvijek govorio, da je od sajma sve zlo njegovo.« 

Nato reče Hlapić: 

»Nije pametno da ostanemo. Mogao bi ovdje biti majstor Mrkonja. A mogao bi ov- 
dje biti i crni čovjek. A možda je ovdje i tvoj gospodar s cirkusom.« 

Gita se nato rasrdila i rekla: 

»A zašto bi svi oni baš ovdje bili?« 


»Zato, jer ovdje ima puno ljudi - a gdje ima toliko ljudi, tamo bi mogao svatko biti«, 
odvrati Hlapić. 

»To nije istina«, odgovori Gita. »U Beču ima još više ljudi negoli ovdje, pa ipak maj- 
stor Mrkonja i crni čovjek nijesu u Beču.« 

Hlapić nije znao govoriti toliko koliko Gita, zato se i nije htio dalje prepirati. 

I tako oni ostadoše na sajmu. 


Je li to bilo pametno ili nije, vidjet će se istom uvečer. Na sajmu svi ljudi tako hala- 
buče, da nitko nema po danu vremena misliti na ono, što će biti uvečer. 


III. 
Dva košarača 


Zasada je Giti i Hlapiću bilo dakako vrlo lijepo i zabavno na sajmu. 
Došli su najprije do jednoga mjesta, gdje se još jače vikalo nego drugdje po sajmu. 
Tamo su bila dva košarača. 

Jedan je košarač imao velik šator plave i bijele boje. Pod šatorom stajali su redovi 
košara žutih kao zlato. A gore su visjeli na konopcima redovi košara crvenih i plavih, 
malih i velikih, i šarenih i pozlaćenih. A upravo u sredini visio je velik krasan koš. 


»Ovamo! Ovamo!« vikao je košarač pod šatorom. »Košare! Košare! Zlatom pletene! 
Svilom vezene!« 


I kupci su dolazili pod njegov šator kao pčele, jer kupci najviše trče onamo, gdje je 
najveća vika i pozlaćena roba. 


A nedaleko sjedio je na zemlji drugi košarač. Bio je siromah i nije imao šatora. Sje- 
dio je na vreći, a oko njega stajalo samo desetak prostih i sivih košara, jer drugih nije 
imao. On je šutio, jer nije znao da se hvali. A kod kuće je imao mnogo gladne djece, pa je 
bio žalostan, što nitko ne kupuje njegovu robu. 


Kad god bi se koja žena približila, da pogleda siromahove košare, počeo je onaj ko- 
šarač pod šatorom vikati: 


»Ostavi tu robu! Ovamo, ovamo! Ne kupuj sa zemlje košara! Smijat će ti se susjeda, 
da si na smeću našla robu. Ovdje je kod mene zlato!« 


I svi su ostavljali siromaha, pa išli pod šator kupovati robu. 

Gita i Hlapić dugo su gledali što to biva. Gita je imala dobro srce, a još bolji jezik, pa 
reče: 

»Da hoće grom da udari u taj njegov šator, pa da ga poklopi taj veliki koš!« 

Baš u to vrijeme dolazilo je opet mnogo žena prema košaračima, da kupuju robu. 

Već izdaleka stade vikati onaj ispod šatora: 


»Ovamo! Ovamo! Tu su košare kao zlatne jabuke!« i počeo je rukom njihati i tresti 
košare nad svojom glavom. 


»Hlapiću!« najedanput reče Gita, »ja sam se nešto dosjetila! Brže, Hlapiću, daj mi 
tvoj nož. O! To će biti smiješno!« 

I Gita sama turne ruku u Hlapićevu torbu i izvadi nož. Onda kao vjeverica potrči i 
sakrije se iza šatora. 

»Što će to sada biti«, pomisli Hlapić. 

Ali da vidiš! 

Baš kad su žene došle do šatora da kupuju košare, dogodi se nešto takva, da su svi, 
koji su tamo stajali, htjeli popucati od smijeha! 


Iznenada naime počele su padati kao kiša košare, koje su visjele nad onim košara- 
čem u šatoru. 


Najprije jedna, pa onda četiri, pa deset! Tok! tok! tok! padale su košare i zlatne i bi- 
jele i plave i šarene. 


To je pukao konopac, na kojem su visjele košare! 


»Uf! uf!« vikao je košarač i branio se rukama i nogama kao bijesna osa. 

Ali uto - naopako! - pukne i drugi konopac! 


Iznova se spuste košare! Tok! tok! tok! udarale su košare po glavi i po leđima koša- 
rača. A on je mahao i skakao i vikao - tako dugo, dok nije i on pao. 


Sad da vidiš! Valja se košarač među košarama i sve viče i kriješti: 

»Uf! uf!« hoće da se iskoprca. 

Ali uto »bum!« Srušio se i veliki koš, pa poklopio košarača! I nije ga više bilo vidjeti! 
Samo su ruke i noge virile iz koša. Košarice su letjele na sve strane, gdje se on valjao pod 
košem i mahao rukama i nogama! 


Svi su se smijali kao pomamni i nitko nije znao, kako se to dogodilo. 
Iza šatora čučala je Gita i gledala kroz jednu rupicu u platnu, pa se smijala. 


Smijala se većma nego drugi, zato jer je ona prerezala Hlapićevim nožem iza šatora 
krajeve oba konopca. Do nje čučao je Hlapić i gledao kroz rupicu. 


On je odmah znao, čim su košare počele padati da je to Gitin posao, pa je dotrčao za 
Šator. 


Hlapić doduše ne bi nikada činio ovo, što je Gita učinila. Ali sada, kad je kroz rupicu 
gledao, kako se valja košarač kao velik crn kukac među žutim košarama - sad se Hlapić 
počeo tako smijati, da mu je torba poskakivala na leđima. A Gita je držala usta rukom, 
samo da ne vrišti od smijeha. 


»Ali sad bježmo, da nas ne opazi!« reče Gita. »Dok se on valja, prodavat ćemo mi 
košare onoga siromaha.« 


Gita potrči do onoga siromašnog košarača i reče: 

»Ako vam je pravo, prodat ću ja vašu robu.« 

I odmah pograbi Gita limeni tanjur, koji je siromašni košarač pripravio za novce. 
Tanjur je bio još prazan. 

Gita počne udarati komadom drveta u tanjur i počne vikati: 

»Košare! Košare!« 


A onda podigne jednu košaru na rame i metnu na nju papigu. Papiga je s Gitom kri- 
ještala: 

»Košare! Košare!« Gita je lupala u tanjur, iz svih sila. 

I odmah je došlo puno ljudi i žena. Čim je oko košara počela kriještati papiga i bub- 
njati limeni tanjur, odmah su svi opazili, da su te sive košare i bolje i čvršće, negoli one 
pozlaćene. Tako biva na sajmu, a i drugdje. 


Svi su sada počeli kupovati košaru za košarom od siromaha. 
Još nije bijesni košarač pod šatorom pravo ni izvukao svoju crvenu glavu ispod ve- 
likog koša, a Gita i Hlapić već su rasprodali sve siromahove košare. 


Siromah se čudio, radovao i smijao od sreće. On je mislio da je Gita sa svojom lije- 
pom otvorenom kosom s neba pala, da mu pomogne. 


54 


e-Lektire 


lektire.skole.hr 


Ivana Brlić-Mažuranić | Čudnovate zgode šegrta Hlapića 55 


Kad su bile košare rasprodane, istrese Gita sav novac u limeni tanjur i pruži ga si- 
romahu košaraču. O, kako im je on hvalio! Košarač im nato još ponudi, da odu s njim u 
njegov siromašni stan i da tamo prenoće. Ali Hlapić i Gita htjeli su još da vide sajam, zato 
zahvale košaraču na njegovoj ponudi. 


A Hlapić reče: 
»Hajdemo sad dalje, da nas ne uhvati onaj ispod koša.« 
I Hlapić i Gita odoše. Nitko ih više ne bi našao među tolikim ljudima. 


A siromah košarač sjedne i izbroji krajcare u limenom tanjuru. Bilo je upravo šest 
kruna. 


»E, kad su tako dobra ta djeca, neka ih sreća prati«, reče on sam u sebi. 


Da je znao siromah košarač, kakvo zlo još danas čeka Hlapića i Gitu, sigurno bi ih 
odveo u svoj siromašni stan, da ih očuva. 


IV. 
Na vrtuljku 


Već su svi prodavači promukli od vike - a to je na sajmu znak, da je večer blizu. 
Hlapić i Gita došli su u to vrijeme na ono mjesto sajma, gdje se okreću vrtuljci i gdje 
pucaju male puške. 


Tamo je najveselije zato, jer tko god se jedanput okrene na vrtuljku, tomu se zavrti 
u glavi i on zaboravi na sve brige. 


Svi su se vrtuljci okretali, samo je jedan stajao. 

A baš taj bio je najljepši, jer je imao hiljadu malih zvončića i sav je bio srebrn. 

Ali gospodaru toga vrtuljka utekle su dvije sluge. Jedan od njih morao bi prodavati 
karte za vrtuljak, a drugi bi morao zvati ljude na vrtuljak, jahati na drvenim konjima i 


labudovima, te pokazivati svakojake vještine. A obojica se moraju neprestano vrtjeti na 
vrtuljku. 


Dakako da gospodar to nije mogao sam obavljati, jer je bio vrlo debeo, pa bi mu po- 
zlilo. 


»To je dobro!« reče Gita. »Mi ćemo mu se ponuditi za taj posao, pa ćemo dobiti ve- 
čeru i noćište.« 
Oni se dakle ponude gospodaru vrtuljka. Kad je gospodar vidio zelene hlače i sjajnu 


kapu Hlapićevu i kad je opazio papigu i srebrnu suknjicu Gitinu, obradovao se vrlo. Oni 
su izgledali kao da su se upravo za vrtuljak obukli. Odmah ih je primio u službu. 

Gospodar ode unutra i navije stroj. Hlapić i Gita sjednu svaki na jednoga konja. 
Trublja zatrubi: tra! tra! - i za jedan čas zavrti se srebrni vrtuljak i zazvone svi zvonci - 
hiljadu zvonaca! To je bila radost! Gita je stajala na konju, mahala rukama i nagibala se 
desno i lijevo, a Hlapić je vikao: »Samo dvije krune!« A vrtuljak se okretao s njima, da je 
sve sijevalo. 

Ljudi su ostavljali druge vrtuljke i svi su došli na ovoga, jer takve lijepe djevojčice i 
tako šarenoga sluge u čizmama nije bilo nigdje. 


To je trajalo kasno unoć. Sve veselije bivalo je na vrtuljku, a najveseliji je bio gos- 
podar, koji je nabrao punu vrećicu novaca. 


Hlapić mu je neprestano nosio pune tanjure filira. 


Toliko, koliko se Hlapić toga dana vozio na vrtuljku, sigurno se još nijedan posto- 
larski šegrt nije vozio. To bi jedva i kalfa mogao da naplati. 


Samo je Bundaš sjedio i gledao za vrtuljkom i čudio se, što li je to Hlapiću palo na 
pamet, da se toliko okreće? 


Bilo je već jako kasno. Ali dok se vrtuljak okreće, ne može nitko znati, koliko je sati. 


Zato se Hlapić i Gita začudiše, kad je stroj iznenada stao i gospodar viknuo debelim 
glasom ljudima: 


»Hvala lijepa. Jedanaest je sati! Sjutra ćemo dalje!« 


Ljudi se raziđoše, a gospodar vrtuljka donese velike plahte. Gita, Hlapić i on zamo- 
taše cijeli vrtuljak u plahte. Sad se nije vidjelo ni tisuću zvonaca, ni srebro, ni konji, ni 
labudovi, nego je vrtuljak bio kao velika siva gljiva. 


Onda gospodar odvede Gitu i Hlapića pod jedan šator, gdje se prodavalo jelo. 


Već je bilo prazno na sajmu. Samo još nekoliko ljudi s dugim brkovima sjedjelo je 
pod tim šatorom. 


Giti i Hlapiću već nije bilo tako lijepo na sajmu kao po danu. 
Gospodar vrtuljka naruči večeru, pa onda Gita, Hlapić i Bundaš večerahu. Svi su šu- 
tjeli, jer su bili umorni i nekako neveseli. 


Kad su bili gotovi s večerom, ustane gospodar, plati večeru, i oni pođoše natrag do 
vrtuljka. 


Kad su došli tamo, reče gospodar: 

»Sad zbogom, djeco; hvala vam!« 

Hlapić i Gita začudiše se i uplaše. Oni su mislili, da će ih gospodar vrtuljka primiti 
na konak. 

Hlapić to reče gospodaru. 

Gospodar odgovori, da je unutra u vrtuljku samo jedan krevet za njega i da nema 
mjesta za njih. 

To je bila istina, jer je gospodar bio tako debeo, da je jedva i sam mogao unutra kraj 
stroja spavati. 


»A kraj konja i labudova ne dam spavati«, reče gospodar kratko. Zatim još reče: 

»Nije zima napolju, a pijaca je velika. Možete spavati gdje god hoćete. Zbogom! La- 
ku noć!« 

Nato odgrne gospodar malo plahtu s vrtuljka, uvuče se unutra i nije ga više bilo. 

A Gita, Hlapić, Bundaš i papiga ostadoše u mraku, u noći, sami samcati na velikoj 
pijaci. 

Nigdje nije bilo nikoga, samo mrak. 

Iz svih se šatora čulo samo hrkanje trgovaca, koji su spavali kraj svoje robe. 


To je bilo doista žalosno i neugodno. Grad je bio tako velik - imao je sto ulica, a u 
svakoj ulici stotinu kuća, pa ipak su Hlapić i Gita stajali pod vedrim nebom i znali su da 
ne mogu nigdje pokucati i da noćas nemaju noćišta. 


V. 
Bez krova 


Hlapić pogleda Gitu. Kroz mrak je nije mogao dobro vidjeti, no ipak opazi, da je ona spus- 
tila glavu i počela gladiti svoju plavu suknjicu. 

Hlapić je dobro znao, da je to znak, da će Gita proplakati, a to on nije mogao da gle- 
da. Zato reče veselo: 


»Ne boj se ništa! Toplo je i tiho vrijeme. Spavat ćemo napolju. Imat ćemo bar dosta 
uzduha, ako i ne otvorimo prozore.« Tako se šalio Hlapić, a onda reče: 


»Hajde, da nađemo mjesto.« 


Odmah kraj vrtuljka ležale su prazne vreće i krpe, u kojima su trgovci dovezli robu. 
Hlapić je to upamtio. On odvede sada Gitu onamo. Vidjelo se nije gotovo ništa, pa su 
tapali po mraku. 


»O, da smo bar otišli skošaračem k njegovoj kući!« uzdahne Gita. 


»Onda se ne bismo vozili na vrtuljku«, reče Hlapić - i oboje se razveseliše, kad su se 
sjetili, kako je lijepo bilo, dok su zvonjeli zvonci i dok se okretao vrtuljak. 


Zatim Hlapić napipa u mraku vreće i krpe i namjesti ih kako je najbolje mogao. 
»Eto vidiš«, reče on Giti, »spavat ćeš kao graškova kraljevna.« 
Gita je smjestila svoju papigu kraj sebe i legla na svoj ležaj. 


A Hlapić i Bundaš legoše jedan do drugoga na golu zemlju. 

Bundaš je tiho i tužno cvilio - ne radi sebe, jer je on uvijek na zemlji spavao - nego 
radi Hlapića. 

Sve je bilo tako tužno, da su Gita i Hlapić morali nešto razgovarati. 

»A kakva je to bila graškova kraljevna?« upita Gita. 


Ona je rado slušala priče o kraljevnama i po danu, kad je sunce sjalo - a kamoli ne 
sada kad je sve bilo tako žalosno oko nje! 


»To je bila kraljevna, koja je zalutala i došla u neki zlatni dvor«, počne pripovijedati 
Hlapić. »Dvor je bio sav zlatan, pače stube i pragovi bili su od suha zlata. Ali u dvoru je 
živjela jedna stara kraljica, koja nije nikomu vjerovala. Ta stara kraljica nije dakle 
vjerovala, da je prava kraljevna k njoj zalutala. Zato ona metne u krevet kraljevne jedno 
zrno graška, a na nj tri slamnjače i devet blazina. 'Osjeti li grašak preko tri slamnjače i 
devet blazina, onda ću znati, da je prava kraljevna', reče stara kraljica. Drugi dan ujutru 
upita stara kraljica kraljevnu, kako je spavala. 'O', začne plakati kraljevna, 'mučila sam se 
cijelu noć i puna sam modrica. Bilo je čitavo tvrdo brdo u mom krevetu. Sad je stara 
kraljica bila sigurna, da je to prava kraljevna. Samo prava kraljevna može biti tako 
nježna da osjeti grašak kroz devet blazina kao brdo. I poklonila je kraljica kraljevnoj svoj 
kraljevski plašt i svoju zlatnu krunu, jer je ona bila već stara, pa ju je boljela glava od 
samoga kraljevanja.« 

Tako je pripovijedao Hlapić. A to je bila vrlo lijepa i vesela pripovijest. U njoj ima 
toliko blazina i zlatan dvor, da su Hlapić i Gita nakon te pripovijesti mnogo veselije 
zaspali na tvrdoj zemlji i pod vedrim nebom. 

Bila je upravo ponoć, kad su zaspali. Tako se svršio šesti dan Hlapićeva putovanja. 

Sada dolazi sedma noć Hlapićeva putovanja. Sve, što se u toj noći dogodilo pričinja 
se kao pravo čudo. No čuda ima svuda na svijetu i svi ljudi zajedno ne bi mogli izmisliti 
tolika čudesa, koliko ih se svaki dan na svijetu događa. Pa tako je i Hlapić na svom putu 
po bijelu svijetu doživio te noći mnogo čuda i mnoge neobične i pogibeljne zgode. 

Ali zato ipak neka nitko ne bude u preveliku strahu. Hlapić je tako malen i tako do- 
bar, da će valjda srećno izbjeći svakoj pogibli. 

Sedma noć Hlapićeva putovanja 


I. 
Poznati glas 


Jedva su Hlapić i Gita zaspali, probudi se Gita jer je kroz san nešto čula, od čega joj je srce 
veselo zakucalo. 

Ona je sjela na svom ležaju i slušala. Negdje je rzao konj. 

Jedanput zarže konj. Giti se učini da ona pozna taj glas. 

Drugi put zarza konj. Giti se još većma učini, da ona pozna taj glas. 

I treći put zarže konj, a Gita skoči sa svoga ležaja i klikne: 

»Hlapiću, o Hlapiću! Da znaš čiji to konj rže! Hlapiću, hajde sa mnom!« 

Mjesec se već digao na nebu i bilo je svjetlije. 

Hlapić se digne, pa onda on, Bundaš i Gita pođu između šatora prema onoj strani, 
gdje se od časa do časa čulo ono rzanje. 

Još malo, pa Hlapić i Gita dođoše na jedan veliki prazan prostor. Nasred toga pros- 
tora stajao je veliki šator, zatvoren i tih kao da spava. Nad vratima bila je dugačka crvena 
ploča, a na ploči velika slova. 

To je bio Gitin cirkus! 

»O, Hlapiću! Hlapiću!« klikne opet Gita, »to rže moj Soko! Moj dragi, moj mali 
Sok0!« 

Gita je u tom času zaboravila za strah pred gospodarom i zaboravila je kako više ne 
će da se vrati k njemu. Ona je samo mislila na svoga konjića, s kojim je tolike godine 
dijelila u cirkusu i dobro i zlo, pa kojega je na cijelom svijetu najviše voljela. Gita je sada 
toliko željela da vidi svoga konjića te nije mogla odoljeti toj želji. 

»O Hlapiću! Ja idem unutra da vidim svoga Sokola«, reče ona. 

»Onda će te opaziti gospodar i mi ćemo se morati rastati«, reče tužno Hlapić. 

»O, ne ćemo! Ja ne ću da ostanem kod njega! U cirkusu sad sve spava i nitko ne čuje 
ništa, jer su svi umorni od predstave«, šaptala je Gita. »O, molim te, hajdemo unutra.« 

Stajali su sada posve blizu štale, koja je bila kraj cirkusa načinjena od platna kao 
cirkus. 


Gita je dakako dobro znala kuda se može unići u njezin cirkus! Ona dakle pridigne s 
jedne strane malo plahtu i šapne još jednom. »Vidiš, Hlapiću, ovuda ćemo unići!« 


I već se Gita uvukla u štalu, a za njom Hlapić s Bundašem. 


O, to je doista bilo odveć pogibeljno! 


II. 
Po noći u cirkusu 


Odmah kraj ulaza spavao je na slami jedan čovjek. 


»Ne boj se«, šapne Gita, »taj se ne bi probudio da mu u uši zatrubiš. Ja znam kako se 
spava nakon predstave.« 


Na jednom štapu visio je u štali obruč. To je bilo mjesto, na kojemu je uvijek boravi- 
la Gitina papiga. 

Gita metne papigu na obruč. Kad je papiga vidjela, da je na svom mjestu, na kojemu 
je toliko godina boravila, pomislila je: 

»Sad je sve u redu«, i metnula je glavu pod krilo, pa zaspala. 

Dakako da se to samo papigi činilo. 

Za Hlapića i Gitu bilo je sad sve opasnije i opasnije. 

Oni su se srećno provukli kraj onoga čovjeka, koji je spavao. 

U štali je gorjela svjetiljka. 

Hlapić opazi na svakoj strani štale po četiri konja. Osam konja, to dakako nije bilo 
puno za cirkus, ali za Hlapića je to bilo jako puno. 

»0«, tiho klikne on, »koliko je konja i kako su krasni.« 

Ali Gita nije slušala. Ona je već bila kod svoga malog konjića. 


»Sokole! Moj dragi Sokole!« šaputala je konjiću, grlila ga oko vrata i gladila rukom 
po bijelim leđima. 


A Soko je okrenuo svoju lijepu glavicu i naslonio je Giti na rame, te tiho zarzao od 
zadovoljstva. 


»Sokole moj! Mili moj! Kako li ću te ostaviti, kako li ću te ostaviti!« šaptala je Gita. 
Hlapić je uto pošao malo dalje po štali. 
»Ovaj vam je vranac najljepši«, tiho zovne Hlapić Gitu. 


»Mi nemamo vranca«, odgovori tiho Gita. 

»Vidiš da je tu«, odvrati Hlapić. 


Gita dođe k Hlapiću. I zbilja! Pred njima je stajao krasan malen vranac - kao ugalj, a 
sjajan kao sunce. Griva i rep bila mu je sasvim kratko odrezana, a oko zglobova imao je 
žute krasne navlake. 


Začuđeno je Gita gledala konja. Dugo ga je gledala, a onda reče: 


»Ovo je pravo čudo! To je onaj isti vranac, na kojemu su se jučer vozili crni čovjek i 
Grga. Premda ima kratku grivu i kratak rep i žute navlake, ipak je to onaj isti vranac. 


Hlapić to nije vjerovao i oni pođu k jaslama, da vide vranca izbliza. 

Ali uto - koji strah spopade Gitu i Hlapića! 

Oni začuju najedanput, kako kroz cirkus netko ide prema štali. Čuli su se duboki 
muški glasovi, razgovor i teški koraci po pijesku u cirkusu. 

»0, što ćemo! Što ćemo?« uplašeno prošapta Gita. 

»To je moj gospodar! O, Hlapiću, dragi Hlapiću, ja ne ću da ostanem kod njega, ja se 
bojim!« 

Što su mogli sada učiniti Hlapić i Gita negoli sakriti se bržebolje pod jasle ispod 
vranca? 


Hlapić, Gita i Bundaš podvuku se dakle brzo pod jasle. Pod vrancem je ležala slama. 
Hlapić potegne rukom slamu pred jasle tako da ih nije mogao nitko vidjeti. 


Uto uniđu u štalu dva čovjeka. 


II. 
Nova pogibelj 


»O, Bože, tko to ide?« šaptali su Hlapić i Gita. Oni su čučali pod jaslama i virili kroz slamu. 
Šutjeli su kao miševi, samo im je srce jako kucalo. 

A kad su ona dva čovjeka došla pod svjetiljku i kad su ih Gita i Hlapić prepoznali, 
onda ih je još veći strah obuzeo. 

Ta dva čovjeka bili su gospodar cirkusa i crni čovjek. 

»0, otkuda se oni poznaju i što rade tako kasno u štali!« pomisliše Gita i Hlapić i sve 
im je tješnje bivalo oko srca. 

Ali tko bi pomislio kakva nova pogibelj zaprijeti sad Hlapiću i Giti! Crni čovjek i go- 
spodar cirkusa pođoše ravno k vrancu i došli su tako blizu Hlapića i Gite da ih je od njih 
dijelila samo jedna šaka slame. 


Kako su sada istom šutjeli Hlapić i Gita! Tako su tiho disali da ni slamka nije šušnu- 
la oko njih. 


e-Lektire 


lektire.skole.hr 


Ivana Brlić-Mažuranić | Čudnovate zgode šegrta Hlapića 62 


»Bundaš! Dragi moj Bundaš! Nemoj lajati!«, šaptao je Hlapić Bundašu u uho i tijes- 
no ga je zagrlio, jer je osjetio, kako se Bundaš trgnuo kad je prepoznao crnoga čovjeka. A 
Bundaš je bio dobar kao dobar dan, pa kad je osjetio, da Hlapićeve ruke dršću, zašutio je 
kao mrtav. 


I sada su crni čovjek i gospodar cirkusa počeli razgovarati. 


IV. 
Dva opaka čovjeka 


Da nije Hlapić bio tako siromašan, ne bi on valjda nikada vidio izbliza dva tako opaka 
čovjeka, kao što ih je sada morao gledati i slušati. Na svijetu ima, naime, srećom isto tako 
malo opakih ljudi kao što ima malo pušivoga boba u zdjeli, pa su i u ovom kraju živjela u 
to vrijeme samo ta dva opaka čovjeka. Ali Hlapić je bio siromašno dijete, a siromašna 
djeca poznaju cijeli svijet. 

Da nije Hlapić bio takav siromah, sigurno ne bi on sada u noći čučao pod jaslama, 
niti bi slušao strašni razgovor crnoga čovjeka i gospodara cirkusa. 


»Sjutra odlazim s cirkusom preko sedam gradova u osmi grad«, reče gospodar cir- 
kusa. »Pogledaj prije vranca, kako sam ga uredio! Kad dođe na njega svila, remenje i 
sedlo, ne će ga sigurno nitko prepoznati, ne boj se.« 


»Ja se ne bojim, jer znam, da si ti mudriji od lije u planini«, odgovori crni čovjek. 
»Ali sad mi izbroj tvrde dukate za vranca, jer nije bilo lako do njega doći.« 

»Izbrojit ću ti dukate«, reče gospodar. »No prije mi reci, gdje je sada onaj čovjek, či- 
ji je bio vranac?« 

»Njega se ne trebaš bojati! On je u šumi, gdje je šuma najdublja. Svezan je s tri ko- 
nopa za najjači hrast. Taj sigurno neće uteći, kad sam ga ja vezao, niti će skoro ići na 
sajam.« 


Tako reče crni čovjek i nasmije se tako strašno, kako se smiju samo opaki ljudi, kad 
govore opake stvari. 


Sad istom izvadi gospodar tešku kesu i stade brojiti zlatne dukate na ruku crnomu 
čovjeku. Ali njihove su ruke bile tako crne, da su i zlatni dukati na njima potamnjeli. 


»A sad zbogom! Čekaju me kola i moram dalje, dok je noć«, reče crni čovjek. 
»A kuda se tako žuriš?« upita gospodar. 


»Idemo noćas prije zore po jednu kravu. Grgu sam već tamo sinoć poslao, da me 
čeka. Ali Grgi ne vjerujem puno«, reče crni čovjek. 


»A kuda idete po kravu?« upita gospodar. 

»Ja još nijesam bio na onom mjestu. Ali mi rekoše, da je kuća sama na cesti, a u kući 
nema nikoga nego žena i dijete. To će biti lak posao. Ali još treba tri sata vožnje do tamo, 
jer idem naokolo«, reče crni čovjek. 


»A kako ćeš naći tu kuću, kad veliš da još nijesi bio tamo?« upita gospodar. 

»Lako ću je naći. Čuo sam, da je malena, stara i okrpana, i da je velika plava zvijezda 
na njoj«, odgovori crni čovjek. 

Nato iziđoše iz štale u cirkus. Zatim se čulo, kad si pred cirkusom rekoše »zbogom« 
i »srećan put«, te je opet sve bilo tiho. 


V. 
Hlapićeva odluka 


Kad je sve utihnulo, izađu Gita i Hlapić sBundašem ispod jasala. 
Nitko ne će ni pomisliti, kako je sada bilo Hlapiću! 


Iz razgovora crnoga čovjeka saznao je Hlapić, da su crni čovjek i Grga orobili onoga 
čovjeka, koji je išao na sajam i da su mu oteli robu i konje, a njega svezali u šumi. Ali što 
je Hlapiću još više bilo na srcu, bilo je ovo: on je sada znao, da crni čovjek i Grga idu 
noćas, da odvedu kravu Marku i njegovoj majci, koji su bili tako siromašni! Dakako da je 
o Markovoj kući govorio crni čovjek, jer je samo Markova kuća bila u onom kraju tako 
malena i stara i samo ona je imala veliku plavu zvijezdu pod prozorima. 


Promislivši sve to, reče Hlapić samo ovo: 

»Zbogom Gito, moram se žuriti. Ostani kod svoga gospodara i nemoj plakati.« 
Ali Gita je plakala prije negoli je Hlapić pravo izgovorio te riječi. 

»Kuda ideš, Hlapiću?« šaptala je ona. 


»Ja moram doći do Markove kuće prije negoli crni čovjek bude tamo, da kažem 
Markovoj majci neka čuva svoju kravu«, odgovori Hlapić. 


O siromah Hlapić, kako li je dobro srce u njega! A kako je dalek put pred njim, i ka- 
ko su malene noge njegove! 


»Hlapiću, Hlapiću! To je tako daleko, a crni čovjek je na kolima!« šaptala je Gita. 

»Zato se upravo i moram požuriti. Zbogom, Gito, za tebe je bolje da ostaneš!« reče 
Hlapić. 

»Ja idem s tobom«, odgovori Gita i prestane plakati. 


Hlapić nije imao vremena za razgovor. Zato on ne odgovori ništa, nego pođe do 
onoga otvora, kuda su unišli u štalu, podigne plahtu i izađe s Bundašem u noć i mjeseči- 
nu. Za njim izađe Gita. 

Hlapić nije govorio ništa. Njegove čizme žurno su udarale po kamenju dugačke 
gradske ulice. Za njim su isto tako žurno lupale male Gitine cipelice. Najbrže su pak 
tapkale noge Bundaševe. 


A onda su izašli iz toga grada, gdje im se činilo, da svaki prozor sluša, hoće li oni 
štogod progovoriti o crnom čovjeku. 


Pred njima je sad ležala na mjesečini dugačka i beskrajna cesta. 


Bog zna, vidi li mjesec daleko tamo na cesti jednu kućicu s plavom zvijezdom i hoće 
li on ove noći srećno dovesti Hlapića i Gitu do nje. 


VI. 
Po noći na putu 


Mnogi ljudi pripovijedaju, da trava i cvijeće noću razgovara. Ako li je to istina, onda su 
sigurno te noći sve livade šaptale: 


»O, mala dječice! Kuda ćete noću na tako dalek put?« 

Ali Hlapić nije mislio, da je taj put tako dalek, niti je mislio na to, da ga on ne može 
brže prevaliti nego onaj koji je na kolima. Hlapić je samo mislio na to da mora svakako 
doći do Markove kuće prije zore. A to je jako dobro, jer tko tako misli, onomu noge same 
idu. 

Hlapićeve su noge zaista tako dobro i brzo išle, da se Gita naskoro umorila. To je bi- 
lo zato, jer ona nije poznala Marka i nije tako vruće željela kao Hlapić, da mu pomogne. 

»Hlapiću! Ja bih se malo odmorila«, reče iza nekoga vremena Gita. 

U noći svaki čovjek tiše govori, jer je takav mir, da se svaka riječ daleko čuje. 

»Ja nijesam umoran«, reče Hlapić. »Nemamo vremena. Hajde još malo Gito.« On se 
odmah pobojao, da će biti teško s Gitom. 

Gita samo malo uzdahne, pa su opet dalje stupali po cesti. 

Dakako da je Gita neprestance mislila o vrancu, o Grgi i o crnom čovjeku. Ona je ra- 
zmišljala, kako li su oni mogli dovesti vranca u cirkus kraj tolikih stražara u onom gradu. 
Napokon je upitala Hlapića: 

»Kako to, Hlapiću, da stražari nijesu ulovili crnoga čovjeka i Grgu, kad su se dovezli 
u grad na vrancu?« 

»To je zato, jer ovdje stražari stoje obično na uglu, a zlikovci se voze posred ceste«, 
odgovorio je Hlapić. 

To se doduše učinilo Giti vrlo smiješno, ali je onda odmah pomislila, da je Hlapić 
šegrt, pa je valjda pametniji od nje. I tako je Gita opet zašutjela. 

I onako njihov razgovor nije ništa koristio, jer je ipak uza sav razgovor bilo vrlo 
čudno u noći na putu i tko god nije još u noći išao između livada, mislio bi da sanja. 

Kraj Gite i Hlapića svaki čas je preletio po koji veliki noćni leptir, štono udara kri- 
lima kao ptica. Po travi kraj ceste kasao je upravo uz Gitu jedan stari nakostrušeni jež, a 
tamo na livadama virile su svaki čas iz trave visoke uši kojega zeca. A ono što je šuškalo i 
trčalo kroz grmlje upravo kraj Hlapića i Gite, to su bile prepelice. 

Po noći životinje ne bježe tako od čovjeka kao po danu i nijesu tako plašljive, a to 
zato, jer životinje znadu da se čovjek boji noći, a one se ne boje. 

I zaista bi Hlapiću i Giti ipak strašno bilo ovako usred noći i na velikoj cesti. No s 
njima je bio Bundaš, a Bundaš je veselo pred njima trčao, mahao repom i dizao glavu k 
Hlapiću, kao da mu govori: 

»Hajdemo sami! Ja sve to dobro poznam!« 

Kad su tako prošli opet jedan komad puta, reče Gita. 

»Hlapiću, daj da malo počinemo! Ja ne mogu dalje!« 

Zaista su Gitine nožice bile još manje nego Hlapićeve, a imala je na njima samo ma- 
le svilene cipelice, dok je Hlapić imao čizmice. 

»O Gito, još je vrlo dalek put pred nama, još treba da prođemo mnogo sela i jedno 
raskršće«, reče Hlapić. 

Kad je Hlapić spomenuo raskršće, sjetila se Gita odmah, kako su tamo na raskršću 
jurila jučer kola i poplašeni konji i kako je pred njih pao crni čovjek. 

»Hlapiću, Hlapiću, a da sada njegova kola dojure i da nas nađu na cesti!« reče Gita i 
počne plakati. 

Kad je Gita proplakala, onda dakako nije više bilo moguće, da se dalje ide. Ona je 
sjela pokraj ceste i prikrila lice rukama. 

Hlapić je stajao pred njom i šutio. »Što da sada činim?« mislio je Hlapić. Gitu nije 
mogao ostaviti samu u noći na putu, a s njom sigurno ne će nikako doći do Markove kuće 
prije zore. Hlapić je bio žalostan, jer mu se učinilo kao da izdaleka vidi i čuje, kako se crni 
čovjek šulja, da odvede onu lijepu šarenu kravu Markovu! »Što da učinim? Što da 
učinim? mislio je Hlapić. 

O, Bože moj! Da tkogod dođe sada u pomoć ovomu malom šegrtu, koji stoji žalostan 
u noći na cesti! 

VII. 
Kola u magli 


Tako je stajao Hlapić i gledao desno i lijevo po cesti kao da čeka pomoć. 


Kad je tako pogledao natrag naprama gradu, opazi Hlapić, kako se u daljini nešto 
miče po cesti. Ali s jedne se livade vukla magla preko ceste, pa nije mogao na mjesečini 
raspoznati, što se to miče u magli. 


Samo se čulo, kako nešto tiho i polako štropoće. 


U noći nitko ne misli najprije »to dolazi prijatelj«, već svatko misli »to ide neprija- 
telj«. 


Tako je bilo i Hlapiću, kad je razabrao, da dolaze kola po cesti. 

Bilo mu je nekako čudno na srcu, a Gita je kroz plač šaptala: 

»O, Hlapiću, zašto smo pošli noću na put?« 

Samo Bundaš je dizao njušku uvis i bio je zadovoljan. 

Kola su se približila i činilo se, kao da se veliko brdo valja po cesti. U magli se svaka 
stvar čini triput veća negoli je uistinu. 

Već su kola došla u blizinu Hlapića i Gite. 

Vidio se i čovjek, koji je sjedio u kolima i tjerao svoga mršavog konja. 

Uto je dobri mjesec zasvijetlio još jače svojim srebrnim svjetlom kola i čovjeka, a 


Hlapić i Gita kliknuše od radosti. Prepoznali su svojega prijatelja, siromaha košarača sa 
sajma! 


VIII. 
Pomoć 


To zaista nije bilo nikakovo čudo, jer se košarač nije tuda vozio zato, što su Gita i Hlapić 
stajali usred noći na cesti i trebali pomoći, nego se on tuda često vozio i kad njih nije bilo. 


Košarač se naime vozio uvijek daleko u jedan vrbik po dobre šibe za košare, jer u 
blizini grada nije bilo dobroga šiblja. Nijedan košarač nije išao tako daleko po šibe kao 
taj siromah, ali zato u nijednoga nijesu bile tako jake i dobre košare kao u njega. 


Zašto je baš on morao da bude najsiromašniji u cijelom gradu, premda je išao naj- 
dalje po dobre šibe i pleo najbolje košare - o tom nije Hlapić sada imao vremena da 
misli. O tom su već mudraci u onom gradu pisali velike knjige, ali ni oni ne znadu, zašto 
je tako. 

Hlapić, Gita i Bundaš pohrliše prema kolima. 

Kad ih je košarač opazio po mjesečini na cesti, pomislio je još više negoli prije, da 
su ta djeca pala s neba, pa da noću putuju po mjesečini, a po danu pomažu siromasima. 

No Hlapić je sada sam trebao pomoći i on zamoli košarača, da njega i Gitu poveze 
komad puta. 

Košarač je bio vrlo srećan što može pomoći toj djeci, koja su mu na sajmu tako do- 
bra bila - i tako Hlapić i Gita sjedoše u kola, a košarač potjera svoga mršavog konja. 

Hlapić odmah pripovjedi košaraču, zašto oni noću putuju. Na koncu reče: 

»Prije zore moram biti kod one male kućice, što ima plavu zvijezdu i što stoji sama 
na cesti.« 


»Ja znam gdje je ta kućica«, odgovori košarač. »Nije daleko od mojega vrbika. Kad 
dođemo do vrbika, pokazat ću vam put do kućice. Bit ćete tamo mnogo prije negoli zora 
svane«. 


Da je to bilo Hlapiću milo, može svatko misliti. Odmah mu se činila i cesta kraća. 


Košaračev mršavi konj išao je dobro i hitro. U dobroga gospodara uvijek je i dobar 
konj, a košaračev je konj sada znao da mora biti nešto važno, dok ga njegov gospodar 
naglo tjera. 


Kola su podjednako štropotala, Hlapić i košarač su razgovarali, Gita je zadrijemala 
u kolima. Bundaš je pak veselo trčao sad uz lijevi, sad uz desni kotač, kako je to uvijek 
otkad ima na svijetu pasa i kotača. Tako su se dovezli do onoga raskršća, gdje je cesta 
polazila na dvije strane. 

»Mi ćemo na ovu stranu preko brda kroz šumu, jer je to kraći put«, reče košarač 
Hlapiću. 

»O ne idite onuda«, vikne Gita, koja se odmah probudila, kad je čula, da idu u šumu. 
»To je ona šuma, u kojoj su orobili nekoga čovjeka.« 

Ali košarač je već mnogo godina išao onim putem, i nije mogao vjerovati, što Gita i 
Hlapić pripovijedaju. Zato reče: 

»To je mnogo kraći put do moga vrbika. Ne bojte se ništa. Ja još nijesam vidio u toj 
šumi zla čovjeka.« 

Košarač je bio veliki siromah, a siromah čovjek malo se kada boji. 

Tako oni zakrenu kolima na brdo u šumu. 

Hlapiću je to bilo pravo i drago, jer je znao, da je to kraći put do Markove kuće. A 
tko god ide nekomu u pomoć, taj se ne boji ničega, već samo da će zakasniti. 

IX. 
Hlapić i Gita opet sami 


Vozili su se najprije po cesti na brdo, a onda su unišli u šumu. Šuma je bila tako obasjana 
mjesečinom, da se pričinjala kao rasvijetljeni dvorovi. 

Mjesec je još uvijek bio jasan. Da li je bio na nebu koji oblačak, to nijesu mogli da 
vide ni Hlapić ni košarač, jer je šuma bila oko njih. 

Kad su dakle s kolima izašli iz šume, opazi Hlapić, da su navrh brda, koje nije bilo 
baš visoko. 

A košarač zaustavi kola i reče: 


»Evo djeco, ova staza nalijevo dovest će vas do kućice s plavom zvijezdom. Najprije 
ćete doći do one šikare tamo dolje. Kad prođete stazom tu šikaru, odmah ćete vidjeti 
kućicu.« 


Zatim reče košarač, jer je opazio, da je tamo na nebu veliki oblak: 
»Bit ćete na cesti prije negoli oblak sakrije mjesec.« 


A što je sve Gita htjela prigovoriti! Kako li se ona uplašila, kad je čula, da će sad 
opet sami ostati! 


No Hlapić odmah skoči s kola i reče košaraču: 

»Hvala vam, što ste nam pomogli!« 

A košarač skine Gitu s kola i reče: 

»Srećno pošli, draga djeco!« 

Onda potjera konja i pođe nadesno nizbrdo, a Hlapić reče Giti: 

»Naš je put nalijevo nizbrdo.« 

To se sve dogodilo tako brzo, da Gita nije dospjela ni riječi da progovori ili prigovo- 
ri. 

Tako Gita i Hlapić ostadoše opet sami s Bundašem na putu, na mjesečini, među šu- 
mom i šikarom. 

Još jedanput im se iz daljine javi košarač i zovne ih: 

»Djeco!« 

»Oj!« odvrati Hlapić, jer se kroz šumu i brda ništa tako dobro ne čuje kao »oj!«. 

»Pazite! Blizu puta ima otkopana stijena.« 

I zbilja dolje upravo kraj Gite i Hlapića vidjela se na mjesečini velika stijena, gdje se 
kamen vadio. 


Bilo bi opasno po mraku poći onuda, jer bi se mogla noga okliznuti, a putnik pasti i 
postradati. 

No Hlapić i Gita prođoše po jasnoj mjesečini kraj te stijene sasvim lako, a onda su 
naskoro sašli s brda opet na ravnicu. 


Hlapićevo je srce bilo radosno, jer je znao, da je tamo iza one šikare cesta i Marko- 
va kućica s plavom zvijezdom. 


Sad će biti sve dobro, ako ostane jasna mjesečina kako je košarač rekao. 


X. 
U šikari i mraku 


Oblaci ne idu onako, kako ljudi govore, nego onako kako ih vjetar nosi. 
Sve do šikare vidjeli su Hlapić i Gita svoj put tako jasno, kao da je dan. 


No kad su unišli u šikaru i bili usred nje, postalo je mjesečevo svjetlo sve slabije i 
slabije. Dolazio je oblak, da pokrije mjesec. 


Staza je kroz šikaru bila uska i slabo se vidjela. 
»Hajdemo samo! Hajdemo!« govorio je Hlapić sam sebi. »Ja posve dobro vidim.« 


Hlapić je vrlo mudro činio kad je to sam sebi govorio. Njegove su oči odmah mnogo 
bolje vidjele u mraku, čim je to izrekao. 

Gita je išla za Hlapićem, jer ona nije ništa vidjela u mraku, a Bundaš je išao pred 
Hlapićem. 

Onda je došao oblak i pokrio mjesec sasvim. Oblak je bio gusti težak. Sad je zaista u 
šikari bio takav mrak, da se nije moglo ništa vidjeti. 


Hlapić je tapao rukama, da nađe stazu, a trnje i šibe hvatale su zdesna i slijeva Gitu 
za njezinu plavu suknjicu. 


»Sada ne možemo dalje«, reče Hlapić, »jer ne vidimo staze, pa bismo zalutali.« 
Dakako da je to bilo žalosno, jer se žurio k Marku. 


Ali Hlapić nije htio biti žalostan, jer je gledao na nebo i nadao se, da će oblak skoro 
proći, a Markova kuća nije više daleko. 


»Sad ćemo malo sjesti i počekati«, rekao je Hlapić Giti. 

Nato su sjeli u mraku i tišini na jedan panj koji je ležao u šikari i šutjeli su. 

Oko njih je sigurno bilo u šiblju i šikari mnogo ptica: kosova, sjenica i divljih golu- 
bova. No oni su dakako šutjeli isto tako kao Hlapić i Gita, jer su se valjda bojali lisice. 

»O, samo da mogu zavremena doći do Markove kućice!« reče napokon Hlapić. 

»O, samo da crni čovjek ne ide istim ovim putem!« uzdahne Gita. 


»On je rekao, da ide naokolo, a ovo je prijeki put«, odvrati Hlapić. 

U isti čas učini se Hlapiću i Giti da nije u šikari više tiho kao prije. 

Na drugoj strani šikare, iza njih, nešto je šuštilo. 

»0, Hlapiću! Što je to?« upita Gita tiho. 

»Valjda je zec«, odgovori Hlapić. 

Zatim se čulo, kako puca suho granje. 

»O Hlapiću! Hlapiću! Što je to?« šaptala je Gita sve tiše u onom mraku. 

»Možda je lisica«, odvratio je Hlapić i ustao s panja, te držao Bundaša uza se. 

No nije mogao ništa vidjeti, jer je oblak još uvijek bio nad mjesecom. 

Uto je grmlje sve bliže i bliže počelo pucati. Granje se lomilo, i Hlapić je sad znao, da 
nešto veliko ide kroz šikaru. 

»O Hlapiću! Hlapiću! To nije lisica!« prošaptala je Gita tiho kao dah. 

»Onda je...«, započne govoriti Hlapić. 

U taj čas zavrisne Gita u sav glas: 

»Hlapiću! Hlapiću!« 


Sasvim blizu Gite zakašljao je naime čovjek. 


XI. 
Strava 


Kad je Gita vrisnula i zovnula Hlapića, prestalo je najedanput šuškanje u grmlju. Oh! To 
je bilo još strašnije! Ta tišina, pa onda onaj mrak, nigdje se ništa ne miče, a ipak Hlapić i 
Gita znadu, da je ovdje u grmlju sasvim blizu njih čovjek! A ne znadu tko je i što hoće! 

Samo Bundaš vuče i poteže Hlapića i sav strepi od uzrujanosti. 

A onda - najedanput - zanjiše se grmlje, iza Hlapića i Gite pukne nekoliko suhih ši- 
ba - a Hlapić i Gita opaze u mraku, kako je pred njih naglo izašao na stazu neki visoki i 
široki čovjek. Još jedan čas - i Hlapić i Gita čuju kako taj čovjek pali žigicu. 

Žigica se zapali... 

Tko je čitao ovu knjigu do ovoga mjesta i tko je zavolio Hlapića, taj bi najbolje uči- 
nio, da za sada zatvori knjigu i da do sjutra ne čita dalje. 

XII. 
Iznenađenje 


Žigica je planula. Oko onoga se čovjeka zasvijetlilo. Hlapić mu pogleda u lice... 

To je bio majstor Mrkonja! 

O Bože moj! Baš majstor Mrkonja! U poderanu odijelu i blijed stajao je pred Hlapi- 
ćem i kliknuo svojim dubokim glasom. 

»Uistinu, ti si to, Hlapiću!« 

»Majstore!« kliknuo je samo Hlapić i pružio obje ruke prama majstoru - ili od stra- 
ha ili od radosti. 

A što je onda učinio majstor Mrkonja? 

O da znate! 

Majstor Mrkonja brzo je pristupio k Hlapiću - digao ga k sebi i rekao: »O, mali moj 
Hlapiću!« 

A zatim je prviput u životu majstor Mrkonja pogladio Hlapića po licu i po glavi. 

Prava, živa istina! Majstor Mrkonja pogladio je Hlapića! Tomu se Hlapić zaista više 
čudio nego svim drugim čudesima, koja su mu se te noći dogodila, ili koja će mu se u 
cijelom životu dogoditi! 

Koje čudo, da su sada u tom času i majstor Mrkonja i Hlapić od radosti malo zapla- 
kali - premda plač inače ne pristaje ni pravomu majstoru, ni pravomu šegrtu, jer su oni 
obojica muževi, pa ne smiju plakati. 


XIII. 
Kako se sve to dogodilo 


A onda su u šikari i mraku sjeli na isti panj Hlapić, majstor Mrkonja i Gita. 


Oni su tako zadivljeni bili nad svim, što se dogodilo, da nijesu još pravo znali što da 
sada učine, ni što da najprije govore. Činilo im se da će se i sam mjesec, koji je baš izlazio 
opet iza oblaka, začuditi, kad vidi, tko sada sjedi na tom panju! 

Samo Bundaš nije se čudio. On se prednjim nogama podigao na Hlapićeva koljena i 
gledao je sad Hlapića, sad majstora Mrkonju. Bundaš je naime bio uvjeren, da su se 
Hlapić i majstor Mrkonja ovdje sastali, da kroje čizme i cipele i sve je čekao, kad će 
majstor izvaditi škare i donijeti kožu. Psi ne mogu nikada ništa nova pomisliti - nego 
misle samo ono, što je već više puta bilo. 

Međutim je majstor Mrkonja počeo da pripovijeda, kako je on ovamo dospio, a 
Hlapić je sada doznao toliko toga, da mu se još osam dana iza toga pušila njegova mala 
šegrtska glava. 

Ada nebi i onima, koji čitaju ovu knjigu, bilo isto tako, pripovijedat ćemo ukratko, 
što se dogodilo s majstorom Mrkonjom. 

Majstora Mrkonju orobili su u šumi zlikovci, kad se prije dva dana vozio s robom 
na sajam. On je bio onaj orobljeni trgovac, o kojem je pripovijedala prosjakinja Jana. To 
se dogodilo ovako: 

Majstor Mrkonja vozio se u ranu zoru kroz šumu na sajam i bio je sam na kolima, 
jer je onaj kočijaš, čiji su bili konji, otišao naprijed s drugim kolima. 

Kad je došao majstor Mrkonja s kolima na ono mjesto, gdje je šuma najgušća, skoči- 
la su iz zasjede dva čovjeka na njega. 

Bacili su ga s kola, svezali su ga i odveli duboko u šumu. Tamo su ga privezali za je- 
dno drvo i ostavili bez hrane i pića pa otišli. 


Cijela dva dana bio je majstor Mrkonja tako svezan za drvo i već je mislio, da mu 
nema spasa, pa je preporučio svoju dušu Bogu. Promislio je na sve dobro i sve zlo, što ga 
je u svom životu počinio. Sjetio se i na Hlapića, te je poželio, da ga barem još jedanput u 
životu vidi. Kad je čovjek dva dana bez jela i pića svezan za drvo, onda ima vremena, da 
se na sve sjeti i onda posve drukčije misli o svom šegrtu, nego kad u radionici viče na 
njega. 

Majstor je Mrkonja dakle već spustio glavu i nije se ničemu nadao, nego je mislio da 
nikad ne će živ biti odvezan od toga drveta. Tako je on barem pripovijedao sada Hlapiću. 

»No ove noći«, pripovijedao je on dalje, »vidio sam najedanput, kako po mjesečini 
ide k meni jedan od one dvojice ljudi, koji su me orobili. Ja sam mislio, da je došao moj 
svršetak. No kad je taj čovjek došao blizu, pristupio je k meni i počeo razvezivati 
konopac, kojim sam bio svezan. Kad me je odvezao, rekao je: 


»Idi sada s milim Bogom i žuri se da utečeš iz ove šume!« 


A nato je izvadio još iz džepa svezani rubac. U rupcu je bio umotan srebrni novac. 
On izvadi novac, pruži mi ga i reče blagim glasom: 


»Uzmi taj novac. Otkad sam dobio taj novac, okrenulo se moje srce od zla na dobro. 
Možda i tebi donese sreću. - A ja idem u svijet, da okajem svoje grijehe.« 


Kad je majstor Mrkonja to pripovijedao, usklikne Hlapić: 
»Oh! To je bio Grga! To je srebrni novac, koji sam mu ja donio od njegove majke. 0, 
nije badava plakala njegova stara majka nad onim srebrnjakom!« 


»Zaista nije badava plakala, jer to je sada čudotvorni srebrnjak«, odgovori majstor 
Mrkonja. 

»Možda je i majstor Mrkonja zato tako dobar sa mnom, jer je u njega taj čudni no- 
vac«, dosjeti se Hlapić. Hlapiću je bilo vrlo milo, kad se tomu dosjetio. On je naime već 
pomislio, da je majstor samo zato tako dobar, jer je bio dva dana bez jela i pila. 


Zatim majstor Mrkonja dovrši svoje pripovijedanje i reče: 
»I tako sam ja radi sajma skoro unesrećen i po drugi put.« 
»A kad vas je sajam unesrećio prvi put?« upita Hlapić. 


»To ću ti kod kuće pripovijedati. Ti ćeš se naime sad k meni vratiti, mali Hlapiću, i 
bit će ti dobro, ne boj se. - Sad ne mogu pripovijedati, mori me glad, jer sam pojeo samo 
komadić suhoga kruha, koji mi je u džepu ostao, žeđ sam jedva utišao na potoku.« 


Uto je oblak prošao i bila je opet jasna mjesečina. Majstor Mrkonja pogleda Gitu ko- 
ja je još uvijek sjedjela tiha i mirna kao mala i lijepa, a uplašena ptičica. 

»A tko je ovo?« upita majstor Mrkonja. 

»Ovo je sirota bez oca i majke kao i ja. Mi putujemo zajedno«, odvrati Hlapić. 


»Povest ćemo onda i nju kući«, odvrati majstor i Hlapiću se učini, da je majstor tuž- 
no uzdahnuo. 


Ali onda klikne Hlapić Giti: 


»O, koliko sam sada vremena izgubio. Eno mjesec je jasan, žurimo se do Markove 
kuće!« 


»Hajdemo zajedno«, reče majstor Mrkonja. »I meni nije ova šuma draga. Pripovije- 
dat ćeš mi putem, kud se tako žuriš.« 


XIV. 
Kod Markove kuće 


Naskoro su izašli iz šikare. Majstor Mrkonja vodio je Hlapića za jednu ruku, a Gitu za 
drugu. Dakako da je tako bilo vrlo lijepo putovati preko livada po mjesečini. Hlapić je 
pripovijedao majstoru o crnom čovjeku i o Markovoj kravi. 


Zatim su izašli na cestu, i vidjela se već u blizini Markova kućica. Naskoro stigoše 
do nje. Oko kuće bilo je sve mirno i vidjelo se, da se nije još nikakvo zlo dogodilo. Iz štale 
čulo se zvonce. To je bila ona lijepa šarena krava, što je unutra griskala sijeno i zvonjela 
svojom klepkom ispod vrata. 

O, kako je sada bio srećan Hlapić, kad je vidio, da je za vremena došao, jer crni čov- 
jek nije još odveo kravu! 

Bilo je to pred zoru. 


U kući je bilo sve tiho. Marko i njegova majka još su spavali. 

Uto Hlapić pokuca na vrata, a Markova majka izađe da vidi, tko je. 

Sad joj Hlapić pripovijedi, zašto je došao i reče joj neka čuva svoju kravu. 

Kad je Markova mati čula o čemu se radi, digla je ona tri puta ruke k nebu i zahvali- 
la Bogu, što joj je poslao Hlapića. 

Da joj je crni čovjek odveo kravu, ostala bi ona i Marko sami s deset gusaka. A s de- 
set gusaka ne može živjeti mati s djetetom. 

»Po sto puta hvala ti, dijete moje!« rekla je ona i zagrlila Hlapića. 

Nato se Hlapić oprosti s njom i pođe dalje s majstorom Mrkonjom i Gitom, koji su 
ga na cesti čekali. 

Markova se mati odmah obukla u svoje najbolje haljine i otišla je u općinu po stra- 
žara. 

Od to doba čuvala su svaku noć dva općinska stražara njenu malu kućicu. Općinski 
su stražari vrlo hrabri, oni čuju i vide vrlo daleko i gdje oni straže, tu se ne može nikomu 
ništa dogoditi. 

No crni čovjek nije došao ni te, ni druge, ni treće noći; nije došao nikada. Tako da 


su stražari popušili već svaki trideset lula - svaku noć po tri lule - a onda više nijesu ni 
dolazili. 


Ljudi su nakon nekoliko dana našli jednoga mrtvog čovjeka, koji je pao valjda u no- 
ći tamo s one otkopane stijene, koju je košarač pokazao Giti i Hlapiću na mjesečini. 

Taj mrtvi čovjek bio je umotan u crnu kabanicu. Bio je to crni čovjek, koji je tako 
svršio svoj opaki život. 

Kad je oblak pokrio mjesec, prolazio je on valjda uz onu stijenu, pa je pao i ubio se. 

Tako je onaj isti oblak, nad kojim su u šikari toliko uzdisali Hlapić i Gita, donio spas 
njima i Markovoj majci, a i majstoru Mrkonji. Da nije bilo toga oblaka, bogzna ne bi li ih 
crni čovjek one noći sve bio zatukao. 


Zato treba uvijek malo pričekati prije negoli se počne uzdisati. 


Tako su dakle sada svršene sve pogibli i sve zlo na Hlapićevu putovanju. Što dalje dolazi, 
to je samo tako velika radost i sreća, da joj se sigurno Hlapić nije nadao, kad se prije 
osam dana onako sam i rastužen pripravljao u noći i mraku, da pobjegne od majstora 
Mrkonje. 

Zaglavak 


I. 
Sreća i radost 


Ne bi bilo vrijedno pripovijedati, kako su majstor Mrkonja, Hlapić, Gita i Bundaš doputo- 
vali do grada i do kuće majstorove. To pače ni samoga Hlapića nije više zanimalo. Srećni 
ljudi naime putuju, a da i ne znaju da putuju. 

Hlapić je putem nabrao lijepu kitu poljskoga cvijeća: crvenoga maka i bijelih kata- 
rinčica - i to je bilo sve, što se dogodilo. 

Tako su oni došli u grad pred majstorovu kuću - a onda u dvorište. 

O, kako je uskliknula majstorica, kad je iznenada vidjela i majstora Mrkonju i Hla- 
pića i Bundaša! Ona je sirota mislila, da nijednoga od njih više nikad ne će vidjeti. Dočula 
je, da su majstora Mrkonju orobili i odveli u šumu zlikovci, pa je mislila da je mrtav. 

Zato je imala veliki crni rubac na glavi i bila je sva zaplakana. 

A sad su joj se svi vratili i doveli su joj jednu malu krasnu djevojčicu, koju je maj- 
storica gledala tako milim pogledom, da je Giti u srcu bilo sve ljepše i ljepše, kao da je 
velika sreća čeka. 


Onda su svi unišli u radionicu - i neka budu sada malo sami, da se od srca mogu 
pozdraviti, zagrliti i okrijepiti od gladi i puta. 


II. 
Marica 


Malo poslije sjedjeli su u sobi za stolom majstor Mrkonja, majstorica, Hlapić i Gita. 
Pošto su se okrijepili i odmorili - sjedjeli su svi mirna i blažena lica. 
Samo majstorica je još uvijek tužnim i milim pogledom promatrala Gitu. 


Napokon reče majstorica majstoru: 

» Tako velika kao Gita bila bi sada naša Marica.« 
Nato uzdahnuše i majstor i majstorica, a majstor reče Hlapiću: 


»Obećao sam ti, da ću pripovijedati, kakva nas je nesreća zatekla jednoć na sajmu. 
Slušaj, što je bilo. Prije osam godina stanovali smo u drugom gradu. Imali smo malu 
lijepu kćerku, koja se zvala Marica. Bile su joj tri godine - a bila je sve naše veselje. 
Jednoga dana bio je u onom gradu sajam. Ja sam otišao s mojom robom na sajam i poveo 
sam moju malu Maricu. Dok sam ja prodavao robu, izgubilo se najedanput dijete među 
ljudima na sajmu. Tražili smo je i tražili - ali djeteta je nestalo. Tražili smo je onaj cijeli 
dan, a zatim osam dana - i mjesec dana i godinu dana. - Ali nikada više ne nađosmo naše 
male Marice. Bilo je na onom sajmu svakojakoga svijeta. Bogzna koji su opaki ljudi odveli 
naše dijete i bogzna koliko je pretrpjela ona - a i mi! 

Jer što god roditelji misle da dijete trpi, to i oni sami osjećaju. - Napokon smo odse- 
lili iz onoga grada da ne vidimo više ono mjesto, na kojem nas je takva nesreća zatekla. I 
od ono doba, mali moj Hlapiću, otvrdnulo je moje srce, i ti si mnogo zato pretrpio. - Ali 
sad će biti bolje, jer da nije bilo tvoje dobrote, nikada se ne bi Grga popravio, ni meni 
pomogao da utečem.« 


Kad je majstor Mrkonja počeo hvaliti Hlapića, bilo je to Hlapiću tako neobično da 
nije znao kud bi pogledao. Počeo se od neprilike grepsti za uhom, a onda se sagnuo i 
počeo brisati čizmice svojim crvenim rukavom. 


Napokon upita Hlapić u neprilici: 

»A sada dakako ne biste više mogli ni naći ni prepoznati vaše male Marice?« 

»Naći je nećemo nikada!« uzdahne majstorica i obriše suzu s lica. »Ali prepoznati 
bismo je uvijek mogli.« 

»Kako biste je prepoznali, kad je bila onda tako malena? upita sada Gita, koja sa- 
ma umalo da nije počela plakati nad žalošću dobre majstorice. 


»Prepoznali bismo je«, odvrati majstorica, »jer kad je bila Marica sasvim malena, 
uhvatila je nož te sebi porezala palac. Od onoga doba imala je na palcu brazgotinu, koja 
izgleda kao krst.« 


O Bože, Bože! Je li tko vidio kako se grle majka i dijete, kad se nađu nakon mnogo 
godina? 
Dakako da je Gita bila ona mala Marica - i nosila je brazgotinu na palcu. 


»O majko! Moja majko! Dobra majko! Mila moja! Ja sam tvoja Marica!« kliknula je 
Gita i potrčala u naručaj majstorici. 


»Marice moja! Srce moje!« zajeca od sreće majstorica i privine svoje dijete. 


Dva puta i tri puta i deset puta grlile se one. U sobi se nije čulo ništa drugo nego ra- 
dosno jecanje. 

Majstor Mrkonja pristupio je Giti, položio je ruku na njenu lijepu glavicu i nije znao 
od sreće ni riječi da progovori. Činilo se kao da je cijela njihova sobica rasvijetljena 
zlatnim svjetlom same sreće. 


A malomu, dobrom Hlapiću činilo se kao da je u crkvi. On je stajao posve miran, 
oborio je oči i sklopio ruke, jer mu je samo tako došlo. 

Dugo su oni sjedjeli iza toga, dugo su razgovarali, a Gita je s krila majčina prešla na 
koljena očeva i sve ljepša im se činila Gita i sve bolji činili se Giti njezini roditelji. 

Roditelji su je dakako sada zvali »Maricom«. Ali mi ćemo je do kraja ove knjige zva- 
ti Gitom, jer se teško naučiti novom imenu. 


I Hlapić je rekao: 
»Ja ću te i dalje zvati Gita. Kad kažem 'Gita', čini mi se, da vidim pred sobom sve 


one zgode, koje smo zajedno doživjeli. A kad kažem 'Marica', ne čini mi se ništa. Kao da 
nijesam ništa ni rekao!« 


»Dosta je bilo zgoda, mali moj Hlapiću«, reče majstor. »Nikada nećemo doznati, tko 
je našu Maricu na onom sajmu odveo i tko ju je predao gospodaru cirkusa. No moglo bi 
biti, da je to bio onaj crni čovjek, koji je mene orobio, i koji je, kako pripovijedaš, doveo 
ukradenoga vranca u cirkus. A da nije bilo tebe, moj Hlapiću, nikada se ne bi Marica 
vratila k nama.« 


»Nemojte me hvaliti«, reče Hlapić. »Da vi nijeste bili tako oštri sa mnom, nikad ja 
ne bih bio pobjegao od vas, niti bih našao Gitu. Možda je to vaša zasluga. To se nikada ne 
zna.« 


Hlapić je imao pravo, kad je tako govorio. Kad čovjek čovjeka hvali, nikada ne zna, 
je li pogodio. Zato je najpametnije, da obojica Bogu zahvale. 

To oni i učiniše. 

Drugog dana ujutru kupiše majstor i majstorica najprije nova odijela Hlapiću i Giti, 
a zatim se opremiše svi lijepo i odoše u crkvu. Kad su stupili u crkvu, sinulo je upravo na 


sve crkvene prozore veselo sunce - i tako su oni vidjeli, da su sada pogodili, i da se sam 
Bog raduje sreći, koju im je udijelio. 


HI. 
Hlapićeva baština 


Kad su se vratili iz crkve, reče Hlapić: 


»Ja imam još posla napolju. Molim vas, majstore, da mi dopustite, da odem na po 
sata.« 

Majstor mu to dopusti, jer je sada bilo sve drukčije nego onda, kad je Hlapić u zele- 
nim hlačama kreketao. 


Hlapić zatim uzme onu kitu crvenoga maka i bijelih katarinčica i reče: »To sam ne- 
komu obećao.« 


Sada može svatko uvidjeti, kako je mudar i pošten bio Hlapić. Kroz sve one mnoge 
pogibelji i neprilike na svom putu, nije on zaboravio, da je obećao donijeti cvijeće onoj 
služavki, bude li starcu mljekaru pomogla, da ne mora sam nositi mlijeko uza stube. 

Hlapić je dakle sada išao kroz grad i nosio je svoju kitu cvijeća onoj služavki. Od- 
mah je našao i prepoznao onu visoku kuću. Popeo se u treći kat i pozvonio na vratima. 


Sluškinja je otvorila vrata i sva se začudila, kad je vidjela onoga šarenog Hlapića 
sada tako lijepo obučena. No ipak ga je odmah prepoznala, jer se ljudi ne poznaju po 
odijelu nego po očima. 

»Gospojice, donio sam vam obećano cvijeće«, reče Hlapić i pruži joj onu lijepu kitu 
maka i katarinčica. 

»O0, kako si ti pošten, mali!«, reče sluškinja, »i kako si srećan. Ima za tebe jedno pi- 
smo ovdje. Da nijesi došao s cvijećem, nikad ga ne bi dobio.« 


Hlapić je mnogo toga doživio na svom putu, ali još nikada u svom životu nije dobio 
pismo. 

Zato se upravo prenerazio kad je sluškinja unišla u svoju sobu i donijela veliko pi- 
smo, te ga predala Hlapiću i rekla: 


»Ovo pismo je donio neki dječak. Rekao je, da je starac mljekar umro od starosti. A 
ovo je pismo dao napisati prije smrti. Ako šegrt Hlapić dođe s cvijećem k meni, neka mu 
predam ovo pismo«, rekao je dječak. 

Tako je pripovijedala sluškinja, a Hlapić je stao sav zamišljen i okretao je pismo u 
ruci. Nije pravo znao, što da učini s pismom, i već je pomislio, ne bi li najbolje bilo, da ga 
pokloni sluškinji zajedno s cvijećem. 

»No to ipak ne bi imalo smisla«, pomisli on zatim, »jer na pismu je natpis 'Šegrtu 
Hlapiću', a to sam samo ja na cijelom svijetu.« 


Nato se Hlapić odluči i bržebolje raskine pismo. 


To je bilo vrlo mudro. I tko god se boji kojega pisma, neka isto tako učini, jer je sva- 
ko pismo još mnogo strašnije, dok je zatvoreno i dok se ne zna, što je u njemu. 


No to je bilo zaista vrlo veselo pismo! U njemu je velikim slovima pisalo ovo: 
»Umro je starac mljekar bez djece, bez rođaka i bez kumova. Na smrtnoj postelji 
sjetio se šegrta Hlapića i ostavio mu svoja kola i svoga magarca. Ovo se daje na znanje 


šegrtu Hlapiću s pozivom, da dođe po svoju baštinu u starčev bivši stan kraj gradske 
malte.« 

Ozgo i ozdo na pismu još je nešto bilo napisano slovima i brojevima. To je valjda 
bio natpis i potpis. Ali to nije Hlapić ni sada ni poslije pročitao. Kad je on čuo, da je 
baštinio kola i magarca, nije se zaista više brinuo, tko mu to javlja. 

Njegovo je srce bilo sada puno zahvalnosti. 


»O, kako je bio dobar taj starac! Kako bih mu rado zahvalio!« kliknuo je Hlapić. 
»Kad bi on barem mogao vidjeti, kako ćemo Gita i ja timariti i čuvati njegova magarca!« 


»Zbogom! zbogom! gospojice, žurim se, da javim Giti veselu vijest!« 

Hlapić htjede da potrči na stube. 

Ali uto je izašla iz sobe stara i otmjena gospođa, kod koje je služila ona sluškinja. 
Gospođa je bila u crnoj svilenoj haljini s bijelom kapicom na glavi. 

Ona je čula od svoje sluškinje, kako je dobar i neobičan taj šegrt Hlapić. 

Dakako da mu je ona sada ponudila, da će ga primiti za svoga sina i da će ga dati 
izučiti gospodske škole. 

Ali Hlapić skine kapu, pristupi k otmjenoj gospođi, pa je poljubi u ruku i reče: 

»Ja ću ostati postolar, jer mi je taj zanat najviše omilio.« 

A zatim reče još Hlapić: 

»I onako ima više ljudi koji deru cipele, nego onakvih, koji ih prave.« 

Otmjena gospođa se nasmijala i odmah je uvidjela, da bi za Hlapića zaista šteta bila, 


kad ne bi postao postolar. A Hlapić poljubi gospođu još jednom u ruku, a onda potrči sav 
srećan sa svojim pismom niza stube. 


U istinu je Hlapić ljubio svoj postolarski zanat, no u ovaj čas je više mislio na svoga 
magarca, kojemu kod otmjene gospoje nikako ne bi bilo mjesta. 

Hlapić je hrlio gradskim ulicama i bio je začas kod kuće. 

»Vozit ćemo cipele na magarcu!« vikne on već na vratima majstoru Mrkonji, a onda 
pokaže svoje pismo i pripovjedi svima, što se dogodilo. 

Toga dana poslije podne odoše Gita i Hlapić po magarca i po kola. 

Dakako da bi oni teško našli starčevu kućicu, ali u pismu je pisalo, da je starac sta- 
novao kod gradske malte. A malta je visoka i strši uvis tako, da ju je lako naći. 

Kad je Hlapić pokazao svoje pismo, dadoše mu oni ljudi, koji su stanovali prije sa 
starcem magarca i kola. 

Zaista bi bilo vrijedno vidjeti, kako su se Gita i Hlapić vozili u grad na Hlapićevu 
magarcu! 

To je bilo tako lijepo i veselo, da je Gita samo žalila, što sad nema svoju zlatnu trub- 
lju, da u nju trubi. Poznalo joj se još uvijek, da je odrasla u cirkusu! 

No Hlapić joj odmah reče, da kćeri majstora Mrkonje ne bi pristajalo, da kroz grad 
trubi, kad se vozi na magarcu. 

I tako su oni samo tiho i radosno pjevali cijelim putem i pucali bičem nad mudrim 
magarcem, koji je strigao svojim visokim ušima. 

No pred kućom majstora Mrkonje nije Hlapić mogao da se od radosti suzdrži, nego 
je skočio s kola i bacio svoju kapu visoko. Onda je potrčao do kućnih vrata i pružio glavu 
unutra, te viknuo u sav glas: 


»Eto magarca!« 
»0, što si to rekao!« nasmija se Gita i stade se rugati Hlapiću. 


Dakako da su svi ljudi znali da Hlapić nije mislio na sebe, kad je pružio glavu kroz 
vrata i rekao: »Eto magarca!« - ali obijesna Gita ipak mu se rugala i obadvoje se smijalo. 


Da ne bi više bilo zabune, odmah okrstiše magarca i to imenom »Kokodan«. 


Tamo je stajala jedna žena, pa kad je vidjela, kako su se krasno dovezli Gita i Hlapić 
na magarcu i kako su veseli i srećni, rekla je: 


»Bože moj, kako bi djeci lijepo bilo, da uvijek ostanu tako malena!« 
»Onda bismo morali cijeli naš život ići u isti razred«, reče Hlapić. 


»A to ne bi učitelji dopustili, pa bi bilo neprilika. Zato je najbolje, da se sad naigra- 
mo a poslije ćemo narasti kao i drugi ljudi.« 

Svršetak 


Tako je i bilo. 

Hlapić i Gita narasli su poslije veliki. Hlapić je ostao postolar, a Gita je i zaboravila, 
da je bila nekad u cirkusu. Samo jedanput dogodilo se nešto, što ju je na to sjetilo. 

Nakon nekoliko godina došao je naime u onaj grad neki cirkus i majstor Mrkonja 
pošao je u nedjelju sa svojom obitelji u cirkus. 

Tu je Gita najedanput vidjela, kako je u cirkus ušla neka krasna mala djevojčica na 
bijelom konju. To je bio Gitin nekadašnji »Sok6«. Djevojčica je bila isto tako lijepa i 
malena, kao što je nekoć bila Gita. A Soko je bio isto tako dobar i mio kao prije. Samo je 
bio malo posijedio, te je bio još bjelji, jer i konji postaju sijedi, premda nemaju takvih 
briga kao ljudi. Gita je vidjela i svoju papigu - i saznala je, da je i njoj i Sokolu vrlo dobro 
kod novoga gospodara. 

Stari se gospodar naime skoro iza Gitina bijega razbolio - a onda se ispovjedio i 
spokojno umro, što je za takvoga teškog grješnika najbolje. 


Poslije su Gita i Hlapić narasli još i veći, a onda su se vjenčali. Kasnije su preuzeli posao 
od majstora Mrkonje, koji je već bio jako ostario. 

Gita i Hlapić imali su četvero djece i tri šegrta. 

U nedjelju popodne sakupili su se šegrti i djeca oko njih i oni su im pripovijedali 
»čudnovate zgode šegrta Hlapića«. 

A čizmice su stajale i onda i uvijek u malom staklenom ormariću na velikom orma- 
ru i tko god je htio, mogao ih je vidjeti. 

Ako je komu žao, što je pripovijest već gotova, neka pogleda još jednom cijelu knji- 
gu i neka pokuša izbrojiti komu je sve pomogao na putu šegrt Hlapić, malen kao lakat, 
veseo kao ptica, hrabar kao Kraljević Marko, mudar kao knjiga, a dobar kao sunce. 

Metodički 
instrumentarij 


dr. sc. Vladimira Velički 


Razmisli i stvaraj 


. Kada je napisan ovaj roman? U sklopu koje je države tada bila 
Hrvatska? 


._ Na koje je sve jezike preveden? 


. Kakvim su predjelima putovali Hlapić i Gita? Na koje dijelove Hr- 
vatske vas ti predjeli podsjećaju? 


* Koga sve Hlapić i Gita susreću na svom putu? 


e Kako se zvao Hlapićev pas? Jeste li zapamtili i imena još neke ži- 
votinje iz romana? 


. Što su to vrline? 


Kako biste pojasnili što je to: iskrenost, hrabrost, mudrost, 
milosrđe i ljubav, poštenje? 


* Pročitajte ili poslušajte pismo koje je Hlapić pisao Majstoru i ono 
koje je pisao majstorici. Usporedite ta dva pisma. Što sve pravil- 
no napisano pismo mora sadržavati? Što mislite, zašto se ta dva 
pisma razlikuju? 

Rad u skupinama 
Učenici su podijeljeni u četiri skupine. 


Za raspoređivanje učenika u skupine može vam poslužiti digitalni 
alat Instant Classroom. Koristeći taj alat, učenike jednostavno 
možete podijeliti u skupine unutar razreda za grupni rad. Kolo 
sreće i generator slučajnih imena možete iskoristiti za situacije 
kada je potrebno prozvati učenika kako bi odradio zadatak ili 
odgovorio na određeno pitanje. 


Dostupan je na stranici Super Teacher Tools: 
http://e-laboratorij.carnet.hr/super-teacher-tools-mrezno- 


sjediste-super-nastavnike/ 


Svaka skupina samostalno rješava postavljeni problem. 


Svaki član skupine izabere po jedan broj (ovisno o broju djece u 
skupini, npr. 1-5...). Učenicima kažete da ćete na kraju prozvati 
jedan broj i taj će učenik izvijestiti o radu u skupini. 

U svakoj skupini učenici određuju uloge (one su prethodno 
napisane na karticama za svakog učenika u svakoj skupini): 


1. Voditelj rasprave (Usmjerava razgovor, postavlja pitanja, čita 
zadatak, pazi da se razgovara o temi) 


2. Izviđač (traži potrebne informacije u tekstu, potiče druge da 
potraže informacije u tekstu) 


3. Zapisivač: Vodi kratke bilješke o glavnim točkama rasprave) 


4. Poticatelj i mjerač vremena (pomaže i ohrabruje sve članove 
grupe na sudjelovanje, održava usredotočenost grupe na ak- 
tivnost i pazi na vremensko ograničenje) 


(u skupini mogu biti i po dva izviđača, zapisivača ili poticatelja 
i mjerača vremena. Samo je jedan voditelj rasprave, ali on ni- 
je nužno izvjestitelj). 


Prije početka rada važno je provjeriti razumije li svaki učenik 
zadatak. 

Zadatak prve i druge skupine 


Karakterizacija likova: 


1. Što ste saznali o Hlapićevim osobinama, a što o osobinama 
majstora Mrkonje? 


2. Kakva je bila Gita? Kako je izgledala? Kako se ponašala? 
3. Kakva je bila majstorica? Kako je izgledala? Kako se ponašala? 


4. Zamislite da se nalazite u radionici majstora Mrkonje i poma- 
žete Hlapiću izrađivati cipele. Što biste učinili kad bi majstor 
bio zlovoljan? Kako bi biste savjetovali Hlapića? Što biste zaje- 
dno učinili da udobrovoljite majstora Mrkonju? 


Zadatak treće i četvrte skupine: 


Odnos među likovima: 
1.Je li majstor Mrkonja bio pravedan prema Hlapiću? 


2. Kako se Hlapić osjećao uz majstora Mrkonju, a kako uz maj- 
storicu? Zašto? 


3. Opravdavate li majstorovo ponašanje nesrećom koja mu se 
dogodila? 


4. Zamislite da ste vi u koži Hlapića. Što biste vi učinili na Hlapi- 
ćevu mjestu? 


Po dvije skupine učenika imaju isti zadatak, a kod izvještavanja 
predstavnik svake skupine izvještava o raspravi koja je vođena u 
skupini. Predstavnik sljedeće skupine s istim zadatkom ne smije 
ponoviti ono što je prva skupina već rekla, već mora dati i nešto 
novo. Tako se vježba slušanje, izbjegava nepotrebno ponavljanje 
i skraćuje vrijeme trajanja cijele aktivnosti. 


Poticajna pitanja za daljnju raspravu: 


— Kako je moguće da netko nakon nesreće postane dobar, a 
netko zao? Znači li to da mi u svakom trenutku možemo odlu- 
čiti kako ćemo se ponašati? Hlapić je, na primjer, unatoč teš- 
kom životu i dalje bio vedar i nije se ljutio kad bi ga djeca za- 
dirkivala, već se i sam šalio na svoj račun. 

— Prisjeti se kad si bila/bio u nekoj situaciji u kojoj si treba- 
la/trebao odabrati kako ćeš se ponašati. Ispričaj o tome u raz- 
redu ili napiši kratak sastavak. Odaberi najzanimljivije događa- 
je i napravi svoj igrokaz. 


NAUČI, TO JE VAŽNO 


ROMAN je duga ili vrlo duga priča s mnogo događaja i likova. 


ROMAN ZA DJECU posebna je vrsta romana. Glavni likovi u 
dječjem romanu najčešće su djeca i prikazani su njihovi životi i 
doživljaji. 


U romanu susrećemo glavne i sporedne likove. 
GLAVNI LIK je onaj o kojem se najviše govori. 


SPOREDNI LIK spominje se manje, možda tek jedanput. U romanu 
je obično više sporednih likova. 

Poticaji za daljnji rad 


Koji strani jezik učite u školi? Pronađite, ako postoji, prijevod 
Čudnovatih zgoda šegrta Hlapića na taj jezik i naučite čitati ne- 
koliko rečenica. Roman je preveden na engleski, njemački, špa- 
njolski i druge jezike. Uz pomoć učitelja/učiteljice stranog jezika 
usporedite prijevod i izvornik. 


U digitalnoj zbirki Knjižnice grada Zagreba dostupna je preslika 
prvog izdanja ovog romana iz 1913. godine, s originalnim ilus- 
tracijama slikarice Naste Šenoa Rojc (1883.-1964.), supruge sli- 
kara Branka Šenoe, sina Augusta Šenoe. 


https://digitalnezbirke.kgz.hr/?object=view&id=18301 





Kako vam se sviđaju te ilustracije? 


Poslušajte zvučnu knjigu. Na portalu e-Lektire roman Čudnovate 
zgode šegrta Hlapića u zvučnom je zapisu dostupne u cijelosti, a 
pročitala ga je glumica Urša Raukar. 


Na YouTube kanalu Croatia Record Kids može se poslušati radio 
drama Cudnovate zgode šegrta Hlapića. Autor glazbe i songova 
je Pero Gotovac. 


https://www.youtube.com/watch?v=9dbczZf2vBWM 


Odaberite jedan dio knjige, pretvorite ga u igrokaz i uvježbajte s 
vršnjacima u razredu. 

Rječnik 


blazina - pokrivalo, perina 


dretva - konac za šivanje obuće 
drjemovan - pospan 


filir - sitni novac u vrijeme Austro- 
Ugarske, stoti dio forinte ili krune 
forinta - novac u vrijeme Austro- 
Ugarske 


gunj - pokrivač 


hartija (grč.) - papir 
hvaliti (komu) - zahvaliti 


kabao - drvena posuda za vodu 
kalfa (tur.) - obrtnički pomoćnik 
konak (tur.) - prenoćište 

krajcara (njem. Kreutzer, od Kreuz - 
križ) - sitni mjedeni novac u Austro- 
Ugarskoj, stoti dio forinte 

kruna - novac u vrijeme Austro- 
Ugarske 


lepir - leptir 


malta (njem.) - carina 
mantija - svećenička odjeća 


menažerija (franc.) - putujući zvjeri- 


njak; zoološki vrt 


noćište - prenoćište 


opica - majmun 
opravica - haljinica 


pogibil - pogibelj 
popravdati se - posvađati se 
posije - mekinje 

potepsti se - spotaknuti se 


sara (mađ.) - gornji dio čizme 
sastati - susresti 


škatulja (tal.) - kutija 

šoštarski kalendar -pučki kalendar, 
tiskovina koja izlazi jednom godišnje, s 
narodnim mudrostima i popularnim 
štivom (prema šoštar, postolar) 


uzduh - zrak 


začeti - početi 

Pri pripremi ove elektroničke knjige uložen je maksimalni mogući trud i pažnja, te su svi 
uključeni materijali pažljivo kontrolirani, korigirani i testirani. Međutim, Bulaja nakla- 

da d.o.0., CARNET i autori ne mogu biti odgovorni za bilo kakve štete, izravne i ne- 
izravne, prouzročene upotrebom ove elektroničke knjige, odnosno pogreškama u 
tekstovima (nekompletni, netočni ili oštećeni podaci, greške pri unosu i slično). 


Djela Ivane Brlić-Mažuranić su u javnoj domeni. 

